Ringgit jatuh, bursa dibuka tinggi

Ringgit dibuka rendah berbanding dolar Amerika Syarikat (AS) pada pagi urus niaga Selasa apabila dolar AS terus menambah nilai, didorong oleh pendirian dasar monetari AS yang begitu agresif untuk membendung inflasi di negara itu, kata seorang peniaga.

Pada jam 9 pagi, mata wang tempatan menyusut nilai kepada 4.6045/6085 berbanding dolar AS daripada 4.6030/6045 semalam, lapor Bernama.

Peniaga ActivTrades Dyogenes Rodrigues Diniz berkata kenaikan rancak nilai dolar baru-baru ini telah menyebabkan kejatuhan dalam ekuiti Eropah serta pound Britain.

“Dari sudut teknikal, dagangan ringgit berbanding dolar sedang menghampiri zon rintangan pada paras terendah 1998.

“Memandangkan tiada rintangan besar antara nilai semasa dan paras terendah 1998, dolar mungkin bergerak lebih tinggi berbanding ringgit,” katanya.

Sementara itu, ringgit diniagakan bercampur-campur berbanding sekumpulan mata wang utama.

Ringgit meningkat nilai berbanding euro kepada 4.4364/4403 daripada 4.4405/4420 dan tinggi berbanding yen Jepun kepada 3.1876/1908 daripada 3.1950/1965.

Bagaimanapun, mata wang tempatan menyusut nilai berbanding dolar Singapura kepada 3.2087/2117 daripada 3.2054/2069 pada penutup Isnin dan lemah berbanding pound Britain menjadi 4.9600/9643 berbanding 4.9197/9213 semalam.

Sementara itu, Bernama juga melaporkan Bursa Malaysia melantun semula untuk bergerak lebih tinggi pada sesi awal dagangan pagi ini, sejajar dengan prestasi kebanyakan pasaran serantau.

Pada jam 9.25 pagi, penanda aras FTSE Bursa Malaysia KLCI (FBM KLCI) meningkat 6.82 mata atau 0.48 peratus kepada 1,419.86 daripada 1,413.04 pada penutup urus niaga Isnin.

Bagaimanapun, indeks utama itu dibuka 0.18 mata lebih rendah pada 1,412.86.

Pergerakan harga di pasaran secara keseluruhan adalah positif dengan kaunter untung mengatasi rugi 240 berbanding 144, manakala 241 kaunter tidak berubah, 1,772 tidak diniagakan dan 20 yang lain digantung

Jumlah dagangan adalah sebanyak 336.26 juta unit bernilai RM179.32 juta

Malacca Securities Sdn Bhd berpendapat bursa tempatan dijangka menyaksikan keadaan tidak menentu yang kian meruncing berikutan kebimbangan terhadap kemelesetan ekonomi global apabila Wall Street merosot dengan lebih ketara dalam pasaran yang begitu lemah.

“Sektor tenaga dan perladangan juga mungkin berdepan jualan selanjutnya kerana harga komoditi masih meneruskan pergerakan menurun.

“Sebaliknya, memandangkan ringgit telah susut melepasi RM4.60 berbanding dolar AS, kami percaya ia akan memberi manfaat kepada syarikat berorientasikan eksport sekurang-kurangnya untuk jangka masa terdekat,” kata firma pembrokeran itu dalam nota penyelidikan hari ini.


Umat Islam Thai juga sambut Aidilfitri pada Isnin

Umat Islam di Thailand akan menyambut Hari Raya Aidilfitri pada Isnin, umum Sheikul Islam Thailand, Aziz Phitakkumpon, lapor Bernama.

Pengumuman itu juga sama dengan Malaysia dan Indonesia yang menyambut hari raya pada Isnin, selain Singapura sahaja menyambut Aidilfitri pada Selasa.

“Seperti yang diumumkan kepada umat Islam Thai di seluruh negara tarikh untuk melihat anak bulan baharu selepas matahari terbenam pada Ahad, 1 Mei, bagi menandakan hari pertama Syawal, disahkan bahawa anak bulan baharu telah kelihatan.

“Jadi, dengan ini, saya mengisytiharkan Isnin, 2 Mei sebagai hari pertama Aidilfitri,” katanya dalam pengumuman yang disiarkan secara langsung oleh stesen televisyen tempatan.


PAS lapor polis dakwa portal pro pembangkang fitnah MB Terengganu

PAS Terengganu hari ini membuat laporan polis terhadap sebuah portal berita pro pembangkang berhubung artikel yang mendakwa kedudukan Menteri Besar Terengganu yang tersepit antara masalah dengan istana dan usaha pimpinan lain dalam parti itu untuk mengambil alih tempat beliau.

Setiausaha Politik Menteri Besar Datuk Seri Ahmad Samsuri Mokhtar, Muhyiddin Abdul Rashid berkata beliau membuat laporan polis itu setelah mendapati kandungan berita berkenaan bersifat fitnah, tidak benar dan berniat jahat terhadap kredibiliti Ahmad Samsuri.

Katanya, antara laporan portal berkenaan hari ini antara lain menyebut kedudukan Menteri Besar Terengganu kini tersepit antara masalahnya dengan pihak istana dan juga usaha lain dalam PAS untuk mengambil alih tempat beliau.

Laporan itu juga katanya menyebut:

“Satu barang ‘Surat Akuan Berkanun’ sudah disediakan untuk membolehkan Ahli Dewan undangan Negeri (Adun) Terengganu menandatanganinya bagi menyatakan kesediaan mereka menolak Datul Seri Ahmad Samsuri Mokhtar sebagai Menteri Besar.”

“Saya mendapati kandungan berita sebagaimana dilaporkan oleh Malaysia dateline.com adalah bersifat fitnah, tidak benar, tidak betul dan berniat jahat terhadap kredibiliti YAB-Menteri Besar Terengganu,” katanya.

Muhyuddin berkata portal berkenaan juga menuduh Ahmad Samsuri tidak mengurus dan mentadbir negeri sepanjang tempoh perisytiharaan darurat dengan baik dan tidak mengutamakan kebajikan dan kepentingan rakyat di sepanjang musibah penyakit Covid-19

Katanya, beliau percaya ada pihak yang tidak bertanggungjawab mengambil kesempatan dan mencari sokongan politik murahan dalam keadaan kerajaan negeri dan rakyat sedang menghadapi ancaman bahaya virus Covid-19.

“Saya berkepercayaan penuh bahawa ada pihak yang mahu menimbulkan keresahan, kekalutan dan huru hara di kalangan rakyat dengan membuat hasutan seumpama ini bertujuan membina prasangka buruk bagi menimbulkan kebencian yang memuncak di kalangan rakyat terhadap kerajaan yang dipilih secara demokratik,” katanya.


Tuan Ibrahim jawab tuduhan tak divaksin, malah sudah ambil dos penggalak

Dakwaan tidak mengambil suntikan vaksin Covid-19 dinafikan Menteri Alam Sekitar dan Air, Datuk Seri Tuan Ibrahim Tuan Man.

Tuan Ibrahim menjawab tuduhan dibuat sebelum ini oleh seorang pendakwah bebas, Abu Syafiq yang mendakwa Tuan Ibrahim tidak pernah menerima suntikan vaksin Covid-19 menerusi satu rakaman video, beberapa hari lalu.

Malah, katanya, beliau turut sudah menerima suntikan dos penggalak pada 2 November tahun sama.

“Terdapat kekeliruan beberapa pihak yang menuduh saya tidak divaksin sebelum menunaikan umrah baru-baru ini. Dos pertama diambil pada 24 Mac 2021 di Klinik Kesihatan Presint 18, Putrajaya manakala dos kedua di klinik yang sama pada 14 April 2021.

“Saya menerima dos penggalak pada 2 November tahun lalu di Pejabat Kesihatan Titiwangsa, Kuala Lumpur,” katanya menerusi hantaran di Facebook, hari ini.

Abu Syafiq sebelum ini menempelak Menteri di Jabatan Perdana Menteri (Hal Ehwal Agama), Idris Ahmad yang mahu pihak berkuasa menyiasatnya kerana membawa jemaah tidak divaksin untuk menunaikan umrah.

Pendakwah bebas itu juga mendakwa ada individu dalam kerajaan yang turut menunaikan umrah baru-baru ini tapi belum divaksin iaitu Tuan Ibrahim sendiri.

Sebelum ini, Tuan Ibrahim dilaporkan ke Tanah Suci bagi menunaikan ibadah umrah ketika beberapa negeri dilanda bencana banjir baru-baru ini.


[KEMAS KINI] Rentas negeri mulai esok, individu vaksinasi lengkap sahaja

Perdana Menteri Datuk Seri Ismail Sabri Yaakob berkata kerajaan bersetuju membenarkan aktiviti rentas negeri berkuat kuasa esok bagi individu yang lengkap menerima vaksin sahaja.

Pada masa sama kerajaan juga turut bersetuju membenarkan rakyat Malaysia melakukan perjalanan ke luar negara tanpa melalui #MyTravelPass Jabatan Imigresen Malaysia (JIM).

Bagaimanapun, katanya, pengembara masih perlu menjalani kuarantin wajib sebaik pulang ke tanah air.

Beliau berkata keputusan itu dibuat setelah kadar vaksinasi populasi dewasa di negara ini mencapai 90 peratus.

“Kerajaan bersetuju memberi kebenaran untuk Keluarga Malaysia yang telah menerima vaksinasi lengkap untuk melakukan pergerakan rentas negeri tanpa perlu memohon kebenaran daripada polis bermula esok.

“Alhamdulillah, menurut Kementerian Kesihatan (KKM) kadar vaksinasi lengkap populasi dewasa di bawah Pelan Imunisasi Covid-19 Kebangsaan (PICK) telah mencapai 90 peratus.

“Bagaimanapun, data terkini akan dikemaskini di laman sesawang COVIDNOW pada tengah malam ini,” katanya pada sidang media hari ini,” katanya pada sidang media khas hari ini.

Remaja berusia 12 hingga 17 tahun dan kanak-kanak juga dibenarkan untuk menikmati kelonggaran rentas negeri walaupun belum menerima vaksin Covid-19.

Ismail Sabri berkata ia selepas mengambil kira faktor kanak-kanak masih tidak boleh diberi pelalian berkenaan.

Selain itu, katanya, tiada prosedur operasi standard (SOP) baharu akan dikeluarkan bagi kelonggaran berkenaan bagi negeri yang belum mencapai kadar vaksinasi 80 peratus.

“Kita lihat kepada purata keseluruhan di seluruh negara apabila capai 90 peratus. Ada negeri (kadar vaksinasi) yang lebih 100 peratus dan ada yang masih kurang.

“Bagaimanapun, tiada SOP baharu akan diperkenalkan (bagi negeri yang belum mencapai 80 peratus kadar vaksinasi).

“Bagi kanak-kanak pula, ibu bapa merekalah yang sepatutnya tidak membawa mereka ke tempat perhimpunan ramai dan mereka boleh untuk rentas negeri,” katanya.

Ucapan penuh Perdana Menteri mengenai kebenaran rentas negeri esok


Singapura kurangkan tempoh kuarantin kepada 10 hari

Singapura akan mengurangkan tempoh kuarantin Covid-19 daripada 14 hari kepada 10 hari untuk pengembara yang tiba dari negara atau wilayah berisiko tinggi bermula 7 Oktober 2021, menurut Pasukan Petugas Pelbagai Kementerian (MTF) republik itu.

Pada masa sama, negara itu juga mewajibkan semua pemegang Pas Kerja dan Pas Pelajar, lengkap menerima vaksin Covid-19 sebelum tiba di republik ini, bermula 1 November 2021.

Bagaimanapun, pemegang pas jangka panjang di bawah usia 18 tahun dikecualikan daripada syarat itu.

MTF turut menyemak semula peraturan mengenai sejarah perjalanan daripada 21 hari kepada 14 hari bermula 7 Oktober dan tempoh itu termasuk transit dalam perjalanan ke Singapura dan tempoh berada di Singapura sebelum perjalanan mereka.

Namun, ini tidak termasuk perjalanan di bawah Skim Laluan Hijau Timbal Balik (RGL) Malaysia-Singapura

Menurut MTF pengembara perlu menjalani ujian polymerase chain reaction (PCR) ketika ketibaan dan pada hari ke-10 serta ujian Antigen Rapid Test (ART) kendiri pada hari ketiga dan ketujuh.

Notis Duduk di Rumah (SHN) tamat apabila keputusan PCR negatif. Bayaran untuk SHN 10 hari di kemudahan khas yang disediakan adalah S$1,450.

Sementara itu, Pengarah Perkhidmatan Perubatan Singapura, Kenneth Mak berkata pada masa ini Singapura mengiktiraf individu lengkap divaksinasi dengan vaksin yang diluluskan Pertubuhan Kesihatan Sedunia (WHO).

“Selain itu, ia termasuk vaksin yang kami iktiraf di Singapura,” katanya pada sidang media maya MTF hari ini,

Keperluan vaksinasi merangkumi tanggungan pemegang pas kerja dan pemegang pas kerja ‘in-principle approval’ dengan sejarah perjalanan ke negara atau wilayah berisiko di bawah Kategori I dan II.

Bagaimanapun, langkah itu tidak tertakluk kepada mereka yang mendaftar di bawah Periodic Commuting Arrangement (PCA).

Ia hanya membabitkan mereka yang ingin memasuki Singapura melalui Work Pass Holder General Lane dan Student’ Pass Holder Lane.

Menurut MTF republik itu juga akan membuka semula permohonan kelulusan kemasukan untuk Pembantu Rumah Migran (MDW), pemegang S Pass dan permit izin kerja dari sektor Pembinaan, Marin dan Proses (CMP), dari negara atau wilayah berisiko tinggi – Kategori III dan IV – untuk memasuki Singapura.

Namun, ia berdasarkan syarat mereka telah lengkap divaksin sebelum ketibaan dan tidak mempunyai sejarah perjalanan ke Bangladesh, India, Myanmar, Nepal, Pakistan dan Sri Lanka. – Bernama/agensi


13 kematian, 2,733 jangkitan baharu

Sebanyak 2,733 jangkitan baharu Covid-19 dikesan di seluruh negara dalam tempoh 24 jam lalu, kata Ketua Pengarah Kesihatan, Tan Sri dr Noor Hisham Abdullah.

Bagi tempoh sama, beliau berkata, 11 kluster baharu dikesan membabitkan empat kluster berkaitan pendidikan, tiga kluster tempat kerja, tiga kluster komuniti dan satu kluster kumpulan berisiko tinggi.

Sebanyak 13 kematian turut dilaporkan menjadikan keseluruhan kes kematian kepada 1,462.

“Dalam tempoh 24 jam lalu, 2,019 kes sembuh dicatatkan menjadikan jumlah kes sembuh kepada 371,575.

“Kes baharu positif adalah sebanyak 2,728 membabitkan penularan tempatan, dan lima kes import,” kata kenyataan Kementerian Kesihatan.

Setakat ini, 294 pesakit sedang dirawat di Unit Rawatan Rapi dengan 138 daripadanya memerlukan bantuan alat pernafasan.


PM takut Parlimen tergantung tapi Zahid kata usah jadikan alasan lewatkan PRU

Kemungkinan Parlimen tergantung tidak seharusnya menghalang Pilihan Raya Umum Ke-15 (PRU-15) diadakan, kata Pengerusi Barisan Nasional (BN) Datuk Seri Ahmad Zahid Hamidi.

Dalam catatan Facebook pagi ini (22 Ogos 2022) – sebelum mesyuarat tergempar semua ketua bahagian UMNO dengan beliau – untuk menolak kebimbangan Parlimen tergantung, Presiden UMNO itu berkata situasi yang disifatkannya sebagai “mitos” tidak akan seteruk yang didakwa oleh kumpulan tertentu.

“Maksud mitos ialah cerita-cerita lama yang dianggap benar, namun tidaklah benar atau direka-reka. Mitos politik pula ialah menceritakan perkara yang kurang benar malah boleh dibuktikan sebaliknya,” katanya sambil memetik pandangan ahli sains politik Wong Chin Huat mengenai isu Parlimen tergantung.

Beliau membuat ulasan demikian dipercayai sebagai membalas kenyataan Naib Presiden UMNO yang juga Perdana Menteri Datuk Seri Ismail Sabri Yaakob berhubung Parlimen tergantung.

Mengulas lanjut, Zahid berkata Wong telah menyampaikan pendapatnya dalam ‘Simposium Keluarga Malaysia’ yang dirasmikan oleh Ismail Sabri.

Beliau (Wong) menjelaskan tiada apa yang perlu ditakuti atau dibimbangkan jika ada Parlimen gantung, kata Zahid.

“Keadaan ini tidaklah seteruk seperti yang digambarkan oleh pihak tertentu, malah tidak menyebabkan kemusnahan sesebuah negara atau menjejaskan ekonomi dengan teruk,” katanya lagi.

Zahid berkata sebaliknya, terdapat keperluan untuk mempunyai pemahaman dan perbandingan yang lebih berkaitan sistem politik.

“Kerajaan New Zealand antara 1996 dan 2020 dibentuk daripada itu tetapi (negara) masih stabil dan membangun. (Penjelasan Wong) adalah untuk membuka pemahaman yang lebih baik tentang mitos politik semasa.

“Justeru, jangan gunakan alasan takut Parlimen yang digantung untuk menghalang pilihan raya umum diadakan,” kata Zahid.

20 Ogos lalu, Ismail Sabri menzahirkan kebimbangan sekiranya tiada parti yang mendominasi kerusi Parlimen yang dipertandingkan pada PRU-15 nanti, Parlimen akan tergantung.

Katanya sekiranya perkara itu berlaku, maka gabungan kerjasama politik perlu dilihat semula di antara parti-parti politik tertentu.

“Saya lebih lihat, selepas pilihan raya, (apa yang) lebih membimbangkan, ramai penganalisis politik (meramal) bahawa tidak ada parti akan menguasai sepenuhnya yang boleh menubuhkan kerajaan secara bersendiri… itu yang membimbangkan.

“Kalau tidak boleh tubuhkan kerajaan secara bersendiri iaitu satu kumpulan mempunyai lebih 112 (kerusi), kalau tidak ada, maka tentu sahaja akan wujud ketidakstabilan.

“Kita akan mempunyai Parlimen Tergantung atau ‘Hung Parliament’ di mana tidak ada siapa mempunyai majoriti menubuhkan kerajaan, sebab itu perlu ada gabungan baru antara parti-parti politik,” kata Ismail Sabri memetik laporan Awani.

Ketika diminta mengulas sama ada bayangan kerjasama parti politik itu seperti yang dijalin kerajaan ketika ini, Perdana Menteri berkata, ia bergantung kepada jumlah kerusi yang berjaya dimenangi sesebuah parti.

“Ini yang kita sedang kita bimbangkan. Kalau tidak ada gabungan terbentuk, maka Parlimen akan tergantung, sebab itu bagi saya perlu ada parti yang mempunyai dominasi.

“Kalau tidak 112 (kerusi), sekali pun sekurang kurangnya ‘single biggest majority’, biar besar… tidak boleh hanya 20-30 kerusi yang akhirnya akan berlaku pertembungan,” kata Ismail Sabri.


HM4P tunggu surat kebenaran Mesir, dijangka masuk Palestin esok

Oleh Hiekal Rosli
Jurugambar Agenda Daily yang turut serta dalam HM4P

Misi Humanitarian Mission 4 Palestin (HM4P) anjuran Biro Kebajikan UMNO Malaysia (BKUM) yang turut disertai wakil Agenda Daily dijangka memasuki wilayah bergolak – Semenanjung Gaza – esok.

Pengerusi BKUM yang mengetuai HM4P Datuk Seri Azeez Rahim berkata misi yang membawa bantuan kepada rakyat Palestin sumbangan rakyat Malaysia, sudah memperoleh kelulusan secara lisan daripada Kerajaan Mesir.

“Kita sedang menanti kelulusan bertulis daripada Kementerian Luar Mesir untuk segera memasuki Semenanjung Gaza,” katanya.

“Ada peraturan-peraturan dan syarat tertentu keselamatan dari kerajaan Mesir yang perlu dipatuhi sebelum dibenar memasuki Semenanjung Gaza,” katanya.

Semua persediaan dan persiapan dari segi bekalan bantuan seperti makanan dan ubat-ubatan telah diuruskan untuk dibawa masuk ke Semenanjung Gaza.

Mesir sebelum ini dikatakan akan memudahkan laluan ke Semenanjung Gaza menerusi pintu sempadan di Rafah, kepada pertubuhan bukan kerajaan Malaysia, selepas perbincangan antara Perdana Menteri Tan Sri Muhyiddin Yassin dengan Presiden Mesir Abdel Fatah al-Sisi selain usaha yang digerakkan Menteri Luar, Datuk Seri Hishammuddin Hussein dengan rakat sejawatnya di Kaherah.

Satu-satunya pintu sempadan antara Mesir dan Semenanjung terletak di Rafah yang jaraknya kira-kira 318 kilometer dari Kaherah. Hanya individu yang mendapat kebenaran kerajaan Mesir dibenar memasuki Gaza, sementara barangan mentah yang dibawa dengan lori perlu melalui lintasan sempadan Kerem Shalom yang dikawal pihak berkuasa rejim Zionis Israel.

Misi HM4P yang dijadual selama dua minggu bermula 19 Jun lalu bertujuan menyatakan solidariti rakyat Malaysia kepada warga Palestin selain menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat dan warga Palestin terjejas di Semenanjung Gaza yang diserang tentera Israel Mei lalu.

Sebelum ini, anggota HM4P yang berada di Jordan menghulurkan sumbangan rakyat Malaysia sebanyak RM828,000 kepada Tabung al-Aqsa di bawah Kementerian Awqaf dan Hal Ehwal Agama Jordan bagi membaik pulih, menambah baik dan memenuhi keperluan berkaitan pengurusan dan penyelenggaraan Masjid Al-Aqsa.

HM4P turun mengunjungi empat kem pelarian di Jordan bagi menyampaikan bantuan makanan dan keperluan asas kepada lebih 1,000 keluarga Palestin.

Penyanyi rap, Caprice atau nama sebenarnya Ariz Ramli turut bergabung dengan 16 anggota misi HM4P untuk sama-sama memasuki Semenanjung Gaza.


8,000 doktor KKM dijangka letak jawatan bulan ini: Laporan

Sekumpulan doktor kontrak memberi amaran bahawa lebih 3,000 daripada mereka yang bertugas dengan Kementerian Kesihatan (KKM), akan meletakkan jawatan bulan ini setelah masing-masing menerima keputusan temu duga jawatan tetap.

Jurucakap Hartal Doktor Malaysia berkata sebanyak 87 peratus doktor kontrak tidak ditawarkan jawatan tetap.

Mereka akan kekal dalam kontrak dan dinafikan kelayakan untuk banyak faedah lain termasuk pencen, katanya.

Malah, jurucakap itu berkata gaji mereka jauh lebih rendah berbanding doktor yang berjawatan tetap kira-kira RM1,000 hingga RM2,000 sebulan, walaupun tanggungjawab mereka adalah sama.

“Doktor kontrak tidak layak untuk program induk, dan tidak ada kriteria yang jelas dan telus untuk pemilihan ke jawatan tetap.

“Doktor kontrak juga tidak mempunyai cuti belajar, cuti tanpa gaji dan lain-lain. Terdapat banyak faedah yang kami dinafikan. Tidak ada pencen juga,” kata jurucakap itu menurut NST.

Sebelum ini, media melaporkan bahawa Hartal Doktor Malaysia merancang mogok tiga hari dari 3 hingga 5 April ini.

Mereka telah memberi amaran kepada orang ramai tentang masa menunggu yang lebih lama di hospital dan klinik kerajaan pada tarikh tersebut.

“Rakyat Malaysia yang dihormati, jangan pergi ke mana-mana hospital am atau klinik kesihatan dari 3 hingga 5 April 2023, kerana lebih 8,000 doktor kontrak akan mogok dengan mengambil cuti perubatan atau kecemasan sebagai protes terhadap sistem yang tidak adil dan gaji rendah.

“Masa menunggu anda dijangka lebih lama daripada biasa. Terima kasih. #MogokDoktorKontrak,” tulis satu akaun Instagram.

Kumpulan itu juga mendakwa bahawa beberapa “Napoleon” dalam jabatan di hospital telah membekukan cuti tahunan dan hari cuti pada tarikh tersebut untuk menghalang doktor kontrak daripada menyertai mogok itu.

Bagaimanapun, jurucakap itu menegaskan bahawa doktor kontrak masih akan terus menyertai walaupun diberi amaran.

Kumpulan itu menuntut penyerapan semua pegawai perubatan kontrak ke jawatan tetap, kenaikan gaji pokok, kadar panggilan yang lebih tinggi, dan pengurangan automatik dalam tempoh perkhidmatan wajib bagi pegawai perubatan kepada tiga tahun.

Mereka juga menyeru pengurangan dalam panggilan dan waktu bekerja untuk pegawai perubatan, selain meminta kekurangan doktor pakar ditangani dengan segera.


97.3 peratus individu dewasa, 86.5% remaja lengkap terima vaksin

Sebanyak 78.1 peratus atau 25,498,888 populasi Malaysia telah lengkap divaksinasi sejak Program Imunisasi Covid-19 Kebangsaan (PICK) dilancarkan sejak 24 Februari lalu sehingga semalam.

Kementerian Kesihatan (KKM) memaklumkan sebanyak 79.4 peratus atau 25,921,599 lagi populasi menerima sekurang-kurangnya satu dos, manakala seramai 3,663,587 lagi individu menerima suntikan dos penggalak.

Keseluruhannya hampir 54.9 juta dos vaksin Covid-19 telah diberikan sejak PICK dilancarkan, lapor KKM hari ini menerusi laman sesawang Covidnow.

Daripada jumlah itu, seramai 22,774,778 atau 97.3 peratus individu dewasa telah lengkap divaksinasi, manakala 98.7 peratus atau 23,096,587 lagi menerima sekurang-kurangnya satu dos.

Sejak 8 September lalu hingga semalam pula seramai 2,724,110 atau 86.5 peratus remaja telah melengkapkan suntikan vaksin masing-masing.

Manakala 89.7 peratus atau 2,825,229 remaja lagi menerima sekurang-kurangnya satu dos, lapor KKM.


Senator MIC umum letak jawatan dan keluar parti, tak tahan sekatan

Seorang Senator dari MIC, Datuk Sivaraj Chandran mengumumkan peletakan jawatannya serta mengisytiharkan keluar parti itu.

Keputusan Sivaraj keluar parti itu dibuat susulan terdapat sekatan yang dikenakan MIC terhadap dirinya dan mahu menjalankan tugas sebagai seorang Ahli Dewan Negara tanpa sebarang halangan.

“Lebih baik saya keluar parti demi menjalankan tanggungjawab sebagai Ahli Dewan Negara tanpa sebarang halangan atau sekatan daripada mana-mana pihak terutamanya kepimpinan MIC.

“Beberapa peristiwa berlaku di bawah pentadbiran Presiden MIC, Tan Sri S.A Vigneswaran membuatkan saya membuat keputusan ini,” katanya dalam satu kenyataan hari ini.

Beliau berkata, keputusan diambil memandangkan ada pihak yang menganggap dirinya sebagai ancaman dalam parti.

“Lebih buruk lagi, saya disekat dengan pelbagai cara daripada menerusian khidmat bakti saya kepada masyarakat dan negara. Jika perkara ini terus berpanjangan, kemungkinan ia mendorong kepada perpecahan dalam kalangan ahli parti.

“Sejujurnya, saya tidak mahu menjadi punca parti ini terus berpecah akibat perbezaan pandandan dan pendekatan,” katanya lagi.

Untuk rekod, sejak menyertai MIC hampir 20 tahun lalu, Sivaraj memegang beberapa jawatan penting seperti Setiausaha Pergerakan Pemuda MIC Kebangsaan, Ketua Pemuda MIC Kebangsaan, Naib Presiden, calon pilihan raya dan ahli Parlimen.


Kerajaan putuskan untuk teruskan rayuan dalam isu kewarganegaraan

Putrajaya memutuskan untuk meneruskan rayuan dan permohonan penangguhan pelaksanaan terhadap keputusan Mahkamah Tinggi Kuala Lumpur berhubung isu kewarganegaraan automatik.

Walaupun diberi tekanan oleh kumpulan tertentu, Menteri Dalam Negeri Datuk Seri Hamzah Zainudin berkata tindakan itu bagi membolehkan kerajaan tidak dikenakan tindakan penghinaan mahkamah dan pada masa yang sama mematuhi peruntukan Perlembagaan Persekutuan.

Mahkamah Tinggi pada 9 Sept lalu membenarkan kewarganegaraan automatik kepada anak yang lahir di luar negara oleh ibu warganegara Malaysia yang berkahwin dengan pasangan warga asing.

Beliau berkata terdapat dua keputusan Mahkamah Tinggi Kuala Lumpur yang berbeza, iaitu kes Suriani Kempe bersama enam lagi lawan Kerajaan Malaysia dan kes Mahisha Sulaiha Abdul Majeed lawan Ketua Pengarah Pendaftaran Negara bersama dua lagi mengenai pentafsiran bapa dalam Jadual Kedua Bahagian II Seksyen 1(b) dan 1(c) Perlembagaan Persekutuan.

“Dalam mesyuarat Jemaah Menteri tadi, kita menjemput Peguam Negara Tan Sri Idrus Harun bagi memberikan penjelasan. Jemaah Menteri telah meminta Peguam Negara untuk membawa isu berkenaan kepada Timbalan Yang di-Pertuan Agong Sultan Perak Sultan Nazrin Muizzuddin Shah dalam tempoh waktu terdekat.

“Itu keputusan kita supaya selepas ini kita dapat kedua-duanya pemahaman Majlis Raja-Raja dan Kabinet untuk membuat keputusan seterusnya,” katanya lapor Bernama.

Dalam Sidang Media Khas Kementerian Dalam Negeri (KDN), Hamzah berkata keputusan dibuat setelah mengambil kira keputusan penghakiman yang berbeza dalam kedua-dua kes tersebut dan prosiding mahkamah dalam kes Mahisha Sulaiha yang masih berjalan di peringkat Mahkamah Rayuan.

Dalam kes Mahisha Sulaiha yang telah diputuskan oleh Mahkamah Tinggi Kuala Lumpur pada 21 Mei 2020, keputusan kes itu menyebelahi kerajaan dan telah dibuat rayuan olehnya kepada Mahkamah Rayuan manakala keputusan dalam kes Suriani Kempe bersama enam lagi tidak menyebelahi kerajaan.

Walau bagaimanapun, beliau berkata Manisha Sulaiha telah mengemukakan rayuan dan akan dibicarakan pada November ini.

Rayuan kes Mahisha Sulaiha Abdul Majeed akan dibicarakan pada bulan November ini.

Pada 9 September lalu, Mahkamah Tinggi Kuala Lumpur memutuskan bayi yang lahir di luar negara oleh ibu warga Malaysia dan pasangan rakyat asing, berhak mendapat kerakyatan negara ini secara automatik.

Hakim Mahkamah Tinggi Akhtar Tahir memutuskan perkataan ‘bapa’ dalam Jadual Kedua Perlembagaan Persekutuan perlu bermaksud dan termasuk ibu.

Bagaimanapun pada 13 Sept lepas, kerajaan memutuskan untuk mengemukakan rayuan untuk membatalkan keputusan Mahkamah Tinggi itu.


9 kematian baharu akibat Covid-19, kes jangkitan baharu lebih 4,000

Sebanyak 4,816 kes jangkitan harian Covid-19 baharu direkodkan semalam menjadikan seramai 4,648,931 individu dijangkiti wabak itu sehingga kini.

Kementerian Kesihatan (KKM) juga merekodkan sembilan kematian baharu akibat jangkitan Covid-19 semalam, ia termasuk satu kes meninggal dunia di luar fasiliti kesihatan (BID).

Ia menjadikan jumlah kematian akibat Covid-19 meningkat kepada 35,911 kes, termasuk 7,623 kes BID.

Laman sesawang CovidNOW menunjukkan kes baharu itu membabitkan 4,814 kes penularan tempatan, manakala dua kes lagi adalah kes import yang mendapat jangkitan dari luar negara.

Sehingga kini, terdapat 49,547 kes Covid-19 yang masih aktif, dengan 96.7 peratus atau 47,932 kes sedang menjalani kuarantin wajib di rumah, manakala 1,535 kes atau 3.1 peratus sedang mendapatkan rawatan di hospital.

Selain itu, 0.1 peratus atau 28 individu yang dijangkiti Covid-19 berada dalam Unit Rawatan Rapi (ICU) dan memerlukan alat bantuan pernafasan, manakala dengan 21 pesakit lagi dalam ICU tidak memerlukan alat bantuan pernafasan.

Data juga menunjukkan, 3,928 kes sembuh daripada jangkitan direkodkan, semalam, menjadikan sehingga kini sebanyak 4,563,473 kes pulih sepenuhnya daripada Covid-19.


Pakar motivasi nafi cuba rosakkan reputasi Ebit Lew

Seorang saksi dalam perbicaraan kes gangguan seksual pendakwah terkenal Ebit Lew atau nama sebenarnya Ebit Irawan Ibrahim, menafikan di Mahkamah Majistret Tenom hari ini, bahawa dia dan pengasas sebuah badan bukan kerajaan (NGO) bersubahat untuk merosakkan reputasi pendakwah itu.

Pakar motivasi Mohd Fairuz Abu, 37, berkata demikian ketika pemeriksaan balas oleh peguam Ram Singh yang mewakili Ebit Lew.

Kepada cadangan peguam itu bahawa beliau dan Pengasas Multiracial Reverted Muslim (MRM) Firdaus Wong masih menghebahkan isu itu di media sosial, saksi pendakwaan pertama itu berkata dia tidak berbuat demikian, tetapi Firdaus yang melakukannya.

Ram: Saya nyatakan kepada anda sebagai fakta bahawa melalui isu di media sosial (kes Tenom) dan mengaturkan wanita itu (mangsa) ke Bukit Aman untuk membuat laporan polis mengenai tertuduh, kamu dan Firdaus Wong berkomplot untuk merosakkan reputasi tertuduh.

Mohd Fairuz: Saya tidak setuju.

Ram: Saya nyatakan kepada anda hakikatnya, wanita itu tidak berniat untuk membuat laporan polis terhadap tertuduh.

Mohd Fairuz: Saya tidak setuju.

Ram: Saya nyatakan kepada anda, wanita itu hanya memutuskan untuk membuat laporan polis selepas perbualannya dengan kamu pada 26 Julai 2021.

Mohd Fairuz: Saya tidak pasti.

Ketika pemeriksaan semula oleh Timbalan Pendakwa Raya Zahida Zakaria, Mohd Fairuz berkata beliau mengiringi wanita itu dan suaminya untuk membuat laporan polis di Bukit Aman sebagai tanda sokongan dan juga memberi keterangan kepada polis pada 7 Ogos 2021.

Lew, 37, berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan lucah ke nombor telefon mangsa melalui aplikasi WhatsApp antara Mac dan Jun tahun lepas.

Pendakwah selebriti itu didakwa mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan di hadapan Majistret Nur Asyraf Zolhani bersambung esok. – Bernama


UMNO tarik diri daripada kerajaan PN: Apa kata bekas Ketua Hakim Negara

Dalam mesyuaratnya pada malam 07 07 2021, Majlis Kerja Tertinggi UMNO (MKT) membuat keputusan menarik diri daripada Kerajaan PN serta-merta.

MKT menyatakan bahawa segala panduan utama yang digariskan UMNO sebagai syarat meneruskan sokongan terhadap Kerajaan pimpinan Perdana Menteri, Tan Sri Muhyiddin Yasin, gagal dipenuhi dan dilaksanakan dengan memuaskan. MKT menyenaraikan tujuh perkara di mana Kerajaan PN gagal dalam memenuhi aspirasi rakyat. Seterusnya MKT memutuskan:

“7. Justeru, UMNO mendesak agar Tan Sri Dato’ Haji Muhyiddin bin Haji Mohd Yasin dapat berundur secara terhormat bagi membolehkan seorang Perdana Menteri baharu dilantik untuk suatu tempoh yang terhad.

8. Tempoh Perdana Menteri yang baharu akan hanya memfokuskan usaha membantu kebajikan rakyat sepanjang pandemik, menangani Covid-19 dengan pendekatan inklusif dan memastikan proses vaksinasi dan imunisasi dapat disegerakan.

9. Setelah berjaya mencapai tahap imunisasi kelompok, Perdana Menteri baharu mestilah segera menasihati Yang di-Pertuan Agong bagi menyerahkan kembali mandat kepada rakyat untuk diadakan Pilihan Raya Umum ke-15….

10. Mesyuarat MKT malam ini juga mempertegaskan pendirian sebagaimana yang telah diputuskan di Perhimpunan Agung UMNO 2020, untuk tidak sesekali menyokong sebarang usaha mencalonkan Datuk Seri Anwar Ibrahim sebagai Perdana Menteri ataupun Kerajaan yang ditunjangi oleh DAP-PH (DAP-PH Led Government).)”

Apakah kesan penarikan diri daripada menyokong Kerajaan PN dengan serta-merta itu? Adakah ia bererti sebaik sahaja keputusan itu dibuat dengan secara otomatik dan serta-merta Tan Sri Muhyiddin tidak menjadi Perdana Menteri lagi dan Kerajaan PN tumbang?

Jawapan kepada soalan kedua adalah “tidak”.

Ini kerana, pertama, keputusan itu adalah keputusan parti. Walaupun Ahli-Ahli Parlimen UMNO sepatutnya turut menarik diri daripada menyokong Kerajaan PN, mereka tidak semestinya akan berbuat demikian. Mungkin mereka akan dipecat dari parti, tetapi mereka masih tetap boleh menyokong Kerajaan PN.

Kedua, kita tidak tahu sama ada terdapat Ahli-Ahli Parlimen pembangkang yang mungkin mengubah fikiran dan menyokong Kerajaan PN.

Ketiga, selagi Tan Sri Muhyiddin tidak meletak jawatan atau Yang di-Pertuan Agong tidak melantik Perdana Menteri baharu, Tan Sri Muhyiddin masih menjadi Perdana Menteri.

Apakah pilihan yang ada kepada Tan Sri Muhyiddin? Beliau boleh menasihatkan Yang di-Pertuan Agong untuk membubarkan Parlimen dan mengadakan PRU 15. Yang diPertuan Agong boleh tidak berkenan dengan nasihat itu. Dalam keadaan sekarang, PRU 15 tidak mungkin dapat diadakan.

Maka, pilihan kedua beliau adalah cuba mendapat sokongan majoriti, jika boleh.

Sementara itu, tunggu sahaja saat Yang di-Pertuan Agong melantik Perdana Menteri baharu. Jika ia tidak dilakukan sebelum persidangan Parlimen pada 26 Julai, satu usul tidak percaya boleh dikemukakan di Parlimen. Jika usul itu kalah, Kerajaan PN selamat.

Jika usul mendapat sokongan majoriti, Tan Sri Muhyiddin hendaklah meletak jawatan atau beliau boleh menasihatkan Yang di-Pertuan Agong untuk membubarkan Parlimen dan mengadakan PRU 15. Yang di-Pertuan Agong boleh tidak berkenan dengan nasihat itu. Dalam keadaan sekarang, PRU 15 tidak mungkin dapat diadakan.

Perhatikan dalam kedua-dua pilihan yang disebut di atas penyelesaian yang paling mudah ialah Tan Sri Muhyiddin meletak jawatan. Sanggupkah beliau berbuat demikian?

Berbangkit daripada keputusan MKT UMNO itu, apakah pilihan yang ada kepada Yang di-Pertuan Agong? Baginda, atas nasihat Tan Sri Muhyiddin, boleh membubar Parlimen dan mengadakan PRU 15. Yang di-Pertuan Agong boleh tidak berkenan dengan nasihat itu. Dalam keadaan sekarang, PRU 15 tidak mungkin dapat diadakan.

Pilihan yang kedua ialah bagi Yang di-Pertuan Agong melantik Perdana Menteri baharu.

Perhatikan, dalam keadaan sekarang, sama ada Tan Sri Muhyiddin meletak jawatan atau tidak, pilihan paling mudah bagi Yang di-Pertuan Agong ialah melantik seorang Perdana Menteri baharu, itu pun jika pada baginda ada seseorang yang mempunyai sokongan majoriti.

UMNO mendesak agar Tan Sri Muhyiddin berundur secara terhormat bagi membolehkan seorang Perdana Menteri baharu dilantik untuk suatu tempoh yang terhad.

Sebenarnya tidak ada peruntukan dalam Perlembagaan yang membolehkan Yang di-Pertuan Agong melantik seorang Perdana Menteri untuk suatu tempoh yang terhad. Perdana Menteri itu boleh memberi akujanji politik bahawa beliau hanya akan memegang jawatan itu bagi sesuatu tempoh tertentu dan meletak jawatan apabila sampai masanya.

Jika beliau menunaikan janjinya, tiada masalah. Yang di-Pertuan Agong boleh, atas nasihat Perdana Menteri sementara itu, membubarkan Parlimen dan menitahkan supaya PRU 15 diadakan. Selepas itu, seorang Perdana Menteri tetap yang dipilih oleh rakyat akan menubuh dan mengepalai sebuah kerajaan yang dipilih oleh rakyat. Demokrasi kembali beroperasi semula.

Merujuk kepada perenggan 8 dan 9 keputusan MKT itu, bagaimana penyampaian tahap atau kejayaan yang dicapai dalam menangani Covid-19 dan masalah yang disebabkan olehnya akan diukur?

Perenggan 10 keputusan MKT itu juga menegaskan bahawa UMNO tidak sama sekali akan menyokong sebarang usaha mencalonkan Datuk Seri Anwar Ibrahim sebagai Perdana Menteri ataupun Kerajaan yang ditunjangi oleh DAP-PH (DAP-PH Led Government).)

Soalannya, bolehkah seseorang di luar PH dan PN mendapat majoriti untuk menubuhkan sebuah kerajaan dan mengekalkannya? PH masih mantap dengan bilangan Ahli-Ahli Parlimennya (+ Pejuang) yang mungkin mempunyai majoriti. Sebaliknya, Kerajaan PN tanpa UMNO (tidak kira berapa orang yang mematuhi keputusan MKT itu) besar kemungkinan akan kehilangan majoriti. Tanpa sokongan PH dan PN, dari mana kerajaan baharu tajaan UMNO itu akan mendapat majoritinya?

Saya khuatir, tindakan UMNO itu akan menyerah balik kerajaan yang diperolehi daripada PH itu kepada PH semula. Jika itu berlaku, Datuk Seri Zahid Hamidi dan Ahli-Ahli MKT yang menyokongnya bertanggungjawab kepada bangsa Melayu. Mereka adalah Pak Pandir Moden.

Sebaliknya, jika Perdana Menteri baharu itu memperolehi majoriti dalam Parlimen dan dapat mengekalkan kerajaan sementaranya, dapat menyelesaikan masalah Covid-19 dalam tempoh yang ditetapkan, meletak jawatan dan menasihatkan YDPA menitahkan supaya PRU 15 diadakan, maka ahli-ahli MKT itu patutlah diberi penghormatan sebagai political genius. Perdana Menteri sementara itu pula patutlah dinobatkan sebagai Perdana Menteri tetap selepas PRU 15.

Sama-samalah kita tunggu untuk melihat kedatangan semula political genius atau Pak Pandir Moden. Yang menakutkan ialah pertaruhannya terlalu besar: masa depan bangsa Melayu.

Tun Abdul Hamid Mohamad
Bekas Ketua Hakim Negara

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tak perlu suruhanjaya siasat punca banjir Baling, kata Takiyuddin

Tiada keperluan untuk menubuhkan Suruhanjaya Siasatan Awam bagi mengenal pasti punca kejadian banjir dan fenomena kepala air yang berlaku di beberapa buah kampung di daerah Baling, Kedah pada petang Isnin lalu.

Menteri Tenaga dan Sumber Asli Datuk Seri Takiyuddin Hassan berkata pelbagai jabatan teknikal yang berkaitan sedang membuat siasatan berhubung perkara itu dan akan membuat ‘kesimpulan’ serta menentukan punca tragedi itu.

“Saya percaya jabatan yang berkaitan sedang mengadakan siasatan di kawasan berkenaan. Sekiranya (punca) berkaitan dengan penanaman semula, ia di bawah Jabatan Perhutanan. Ini kita serah kepada jabatan-jabatan berkaitan untuk melakukan siasatan.

“Jadi tidak perlulah suruhanjaya siasatan dan sebagainya, jabatan kita pun mempunyai kemampuan dan kepakaran yang tersendiri,” katanya pada sidang media selepas mengunjungi tiga pusat pemindahan sementara dan melawat ke kawasan terjejas bencana banjir di Baling, hari ini.

Beliau berkata demikian sebagai mengulas cadangan Sahabat Alam Malaysia (SAM) agar Kerajaan Kedah mengadakan Suruhanjaya Siasatan Awam bagi mengenal pasti punca tragedi banjir di Baling pada Isnin lepas dan kejadian di Gunung Jerai, Yan tahun lepas.

Takiyuddin berkata pihaknya menjangka siasatan berhubung kejadian di Baling ini akan diselesaikan dalam masa terdekat memandangkan ia tidak melibatkan kawasan yang luas.

Beliau berkata Jabatan Mineral dan Geosains Malaysia bersama Jabatan Ukur dan Pemetaan Malaysia (JUPEM) akan membuat tinjauan di kawasan Gunung Inas, di sini bagi melakukan siasatan dan mencadangkan tindakan yang sewajarnya.

“Seperti mana yang kita buat di Gunung Jerai (sebelum ini), JMG banyak melakukan siasatan berkaitan pengukuhan kawasan lereng yang berisiko dan sebagainya, banyak cadangan teknikal akan diberikan oleh JMG kepada jabatan lain termasuk Jabatan Kerja Raya dan sebagainya,” katanya.

Takiyuddin turut menolak andaian bahawa jabatan-jabatan berkaitan lambat mengenal pasti kawasan yang berisiko berlakunya kejadian yang tidak diingini sehinggalah kejadian itu berlaku.

Katanya kerajaan dan jabatan yang berkaitan memberi keutamaan dan mengambil tindakan di kawasan yang telah dikenal pasti berisiko tinggi untuk berlaku bencana. – Bernama


Pegawai 1MDB ‘sekat’ maklumat kepada Ketua Audit Negara: Arul

Pengurusan 1Malaysia Development Berhad (1MDB) secara aktif menyimpan maklumat dan tidak memberikannya kepada Jabatan Audit Negara (JAN) ketika ketua juruaudit negara sedang menjalankan audit ke atas syarikat milik Kementerian Kewangan itu pada 2015, kata Arul Kanda Kandasamy, hari ini.

Bekas Ketua Pegawai Eksekutif (CEO) 1MDB berkata demikian ketika memberi keterangan sebagai saksi pendakwaan ke-15 dalam perbicaraan Datuk Seri Najib Razak berhubung dakwaan meminda laporan audit 1MDB sebelum dibentangkan kepada Jawatankuasa Kira-Kira Wang Negara (PAC) – badan dwipartisan Parlimen.

Arul Kanda adalah CEO 1MDB dari Januari 2015 hingga Jun 2018.

Hari ini, peguam bela utama Najib, Tan Sri Muhammad Shafee Abdullah memetik nota perbincangan antara Ketua Audit Negara ketika itu Tan Sri Ambrin Buang dan pegawai Jabatan Audit Negara serta antara Arul Kanda dan pegawai 1MDB pada 16 Disember 2015.

Shafee menekankan bahawa nota itu telah merekodkan Ambrin sebagai “menyuarakan rasa tidak puas hati terhadap 1MDB mengenai layanan dan kerjasama yang diberikan sepanjang proses pengauditan, seperti tidak membentangkan dokumen berkaitan dan melengahkan proses pengauditan, seolah-olah tidak menghormati pejabat Ketua Audit Negara”.

Shafee kemudian bertanya apa yang dimaksudkan oleh Ambrin apabila nota mesyuarat itu merekodkan beliau menyatakan rasa tidak puas hati dengan bagaimana 1MDB tidak memberikan kerjasama semasa audit.

Arul Kanda kemudian menjelaskan bahawa ini kerana beberapa dokumen 1MDB telah diambil dalam serbuan, dan mendakwa bahawa pegawai lain dalam 1MDB tidak memberikan maklumat yang diminta kepada JAN.

“Semasa proses audit, terdapat permintaan daripada JAN untuk pelbagai dokumen dan maklumat. Malangnya, tidak semua dokumen itu tersedia, sebahagiannya kerana 1MDB telah diserbu pada Julai 2015 oleh pasukan petugas terdiri daripada Suruhan Jaya Pencegahan Rasuah Malaysia (SPRM), polis, jadi mereka telah mengambil banyak daripada dokumen tersebut, beberapa pemacu keras, pelayan komputer.

“Sebab itu kami tidak mempunyai akses untuk maklumat. Selepas itu juga, saya kini tahu beberapa orang dalam 1MDB secara aktif menyekat maklumat atau berkongsi maklumat seperti yang telah keluar sekarang,” katanya menurut MalayMail.

Arul Kanda berkata beliau tidak ingat Ambrin mengadu mengenai individu tertentu dalam 1MDB, dan Ketua Audit Negara sebaliknya membuat ulasan umum bahawa pasukannya menghadapi kesukaran mendapatkan beberapa dokumen daripada 1MDB.

Menurutnya beliau tidak terlibat dalam proses harian dan berkata ketika itu Ketua Pegawai Kewangan 1MDB Azmi Tahir adalah orang yang mengetuai proses harian berurusan dengan JAN.

Arul Kanda berkata apabila beliau kemudiannya mendapat tahu pada Februari 2016 tentang penyembunyian maklumat oleh pasukan 1MDB, dia kemudiannya memberikan apa sahaja dokumen 1MDB berkaitan yang dimilikinya kepada JAN.

“Dan kemudian pada masa itu mereka meminta dokumen tertentu, yang saya tahu sama ada dalam simpanan saya atau milik syarikat, yang kemudian saya serahkan kepada mereka bersama maklumat yang tidak diberikan oleh pasukan sebelum ini,” katanya.

Ditanya siapa yang menyekat maklumat daripada juruaudit, Arul Kanda hanya menjawab bahawa orang yang bertanggungjawab berurusan dengan JAN ialah Azmi dan beliau bersetuju bahawa mereka sepatutnya menyediakan maklumat itu.

“Ya, yang kemudiannya saya lakukan pada Februari apabila kami mengadakan mesyuarat susulan dengan JAN. Saya kemudiannya menghantar e-mel kepada mereka siri dokumen yang sebenarnya berada dalam simpanan syarikat,” katanya.

Ditanya oleh Shafee, Arul Kanda mengesahkan bahawa dakwaan menyembunyikan maklumat sedang dilakukan oleh pengurusan 1MDB, tetapi berkata beliau tidak menyedari lembaga pengarah 1MDB terlibat dalam tindakan sedemikian.

Pada 12 Disember 2018, Najib didakwa menyalahgunakan kuasanya sebagai perdana menteri dan menteri kewangan ketika itu untuk mendapat kekebalan daripada tindakan undang-undang dan menyebabkan laporan akhir audit 1MDB dipinda sebelum dibentang dalam mesyuarat PAC pada Mac 2016.

Arul Kanda, 45, pula didakwa bersubahat dengan Najib dalam membuat pindaan berkenaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbicaraan di hadapan Hakim Mahkamah Tinggi Mohamed Zaini Mazlan bersambung 2 September ini.


Usah contohi sikap terlebih yakin arnab, pandang rendah orang lain

Kerajaan Kedah tidak pernah membeza-bezakan, apa lagi mendiskriminasi mana-mana kaum bagi mendapat hak yang selayaknya di sisi Perlembagaan, kata Menteri Besar Datuk Seri Muhammad Sanusi Md Nor.

Malah katanya kerajaan negeri tidak pernah meminggirkan masyarakat bukan Islam termasuk 276,000 penduduk keturunan Tionghua yang tinggal di Kedah.

Katanya beliau bertanggungjawab terhadap semua 2.2 juta rakyat Kedah. termasuk kaum Tionghua.

“Saya bertanggungjawab untuk memastikan semua warga negeri ini sentiasa mendapat kehidupan yang baik, makmur dan sejahtera dalam mana-mana aspek termasuk hubungan dalam keluarga, komuniti, negeri dan negara,” katanya dalam kenyataan khas hari ini (21 Januari 2023) sempena sambutan Tahun Baru Cina – tahun arnab.

Menurutnya arnab melambangkan ketangkasan, kepantasan dan kemahiran, selain tabiat semula jadi yang baik untuk kita jadikan pedoman dalam menjalani kehidupan.

“Bagaimanapun, dalam cerita arnab dengan kura-kura, ada perkara yang kita tidak boleh contohi daripada arnab iaitu sikap ‘over confident’ dan memandang rendah kepada orang lain hingga akhirnya arnab dikalahkan.

“Inilah pentingnya konsistensi dalam sesuatu pekerjaan yang kita lakukan untuk memastikan kejayaan, dan jangan sekali-kali memandang rendah pada orang lain.

“Saya melihat ada semangat permuafakatan atau kerjasama yang baik dalam budaya orang Cina untuk sama-sama naik dan berjaya.

“Marilah kita berkongsi segala nilai yang baik dari pelbagai latar belakang dan budaya bersama-sama membangunkan dan memajukan lagi negeri ini,” katanya lagi.

Muhammad Sanusi berkata slogan “Kedah Sejahtera – Nikmat Untuk Semua” yang dijunjung kerajaan negeri adalah bukti komitmen kerajaan untuk membawa kesejahteraan kepada rakyat Kedah tanpa meminggirkan mana-mana kaum, agama atau latar belakang.

Menurutnya anggota Exco serta pegawai-pegawai kerajaan sentiasa melihat semua rakyat Kedah mempunyai hak yang sama di sisi undang-undang dan perlembagaan serta sentiasa dihormati.

Beliau turut mengajak rakyat Kedah sama-sama mengindahkan kehidupan dalam suasana aman dan sejahtera untuk terus menikmati kekayaan negeri tersebut.


Menteri UMNO hipokrit, keluar dari gua lepas PRU-14, kata Nur Jazlan

Pemimpin UMNO Johor yang lantang bersuara, Datuk Nur Jazlan Mohamed menuduh beberapa menteri daripada parti itu hipokrit kerana mengecamnya susulan kritikan beliau terhadap Perdana Menteri (PM), sebaliknya mereka secara terbuka dan bebas tidak bersetuju dengan presiden parti sendiri.

Timbalan Pengerusi Badan Perhubungan UMNO Johor itu menegaskan bahawa presiden parti Datuk Seri Ahmad Zahid Hamidi telah berdepan dengan penentangan terbuka daripada beberapa menteri UMNO, sebahagian daripadanya berang selepas beliau mengkritik PM Datuk Seri Ismail Sabri Yaakob.

“Saya tegur PM secara terbuka, saya dituduh buat salah. Saya dihukum berdosa. Tapi masa kamu semua kritik secara terbuka kepada Presiden UMNO, orang nombor satu dalam parti anda sendiri, kamu tak salah?

“Ooo ya, sebab orang yang saya tegur itu adalah orang yang berikan kamu jawatan, kedudukan, pangkat, gaji dan elaun, jadi saya yang bersalah.

“Tapi kamu lupa, semua benda yang kamu dapat itu kerana kamu adalah ahli parti berlambang keris keramat yang ada seorang Presiden yang dipilih oleh ahli akar umbi. Adakah kamu lupa?,” tulis Nur Jazlan dalam satu kenyataan yang dimuat naik di laman Facebooknya hari ini.

Menurutnya beliau berasa loya apabila membaca kenyataan balas oleh menteri-menteri UMNO selepas beliau menegur PM.

“Mereka semua pakat melatah. Mereka kata saya patutnya guna saluran betul untuk tegur PM. Ada yang cakap kenyataan saya itu tak membantu UMNO,” katanya yang sebelum ini melabelkan Ismail Sabri sebagai PM paling lemah dalam sejarah yang UMNO ada.

Semalam, bekas Ahli Majlis Tertinggi (MT) Datuk Seri Tajuddin Abdul Rahman yang bakal menjadi Duta Besar Malaysia ke Indonesia, menggesa Zahid meletak jawatan presiden UMNO dan memfokuskan kes mahkamah yang dihadapinya.

Ahli Parlimen Pasir Salak itu berkata mengikut amalan negara lain, seseorang pemimpin akan meletakkan jawatan serta-merta apabila dihadapkan ke mahkamah, lebih-lebih lagi bagi mereka yang melibatkan kes rasuah.

Mengulas lanjut, Nur Jazlan juga mempersoalkan tindakan pemimpin UMNO yang mengingkari arahan presiden dan melemparkan kata-kata kasar terhadap Zahid, menunjukkan kesetiaan sebenar mereka bukan kepada UMNO.

Sambil berkata bahawa ada yang kelihatan lebih besar menyokong parti lain sejak Pilihan Raya Umum (PRU) sebelum ini, beliau bertanya kepada pengkritiknya apa yang membuatkan mereka menganggap mereka lebih hebat daripadanya sedangkan beliau kekal setia kepada parti sepanjang masa.

“Bila kamu ingkar arahan presiden dan parti, kamu tak salah? Bila kamu tuduh macam-macam kepada presiden UMNO, kamu tak malu ke perlekehkan presiden sendiri?

“Bila kamu lebih banyak bercakap bagi pihak parti yang menjadi seteru UMNO pada PRU-14 lalu, adakah kamu lebih mulia dari saya yang setia bersama UMNO?

“Bila parti dan akar umbi buat keputusan putuskan kerjasama dengan PN (Perikatan Nasional) dan MN (Muafakat Nasional), kamu tak ikut kehendak parti, kamu tak salah ke?,” soal Nur Jazlan.

Bekas Ahli Parlimen Pulai itu juga mempersoalkan menteri-menteri UMNO sama ada memberi bantuan kepada parti setelah Barisan Nasional (BN) kalah pada PRU-14.

“Selepas UMNO kalah pada PRU14 kamu terus lari masuk gua, adakah kamu membantu UMNO? Kamu hanya keluar dari gua bila dapat jawatan menteri atas kouta UMNO, apakah sumbangan kamu untuk bantu UMNO?

“Bila kamu duduk selesa di kerusi menteri, adakah kamu banyak membela UMNO atau kamu lebih menjaga periuk nasi sendiri? Jadi cubalah kamu semua tepuk dada tanya iman. Siapakah petualang atau pejuang UMNO yang sejati,” katanya.


Kes baharu turun bawah 15,000

Jangkitan harian Covid-19 di seluruh negara dalam tempoh 24 jam pada Sabtu (2 April 2022) turun semula kepada 14,692 kes berbanding 17,476 yang dicatat pada Jumaat

Menerusi laman sesawang CovidNOW kendalian Kementerian Kesihatan (KKM) yang dikemas kini jam 8.20 pagi ini, keseluruhannya sejak kes pertama positif Covid-19 dilaporkan pada Januari 2020 lalu negara mencatat 4,234,087 kumulatif kes positif.

Jumlah itu meletakkan Malaysia pada kedudukan ketiga tertinggi berbanding negara-negara ASEAN lain selepas Vietnam dan Indonesia.

Seramai 3,997,786 pesakit telah pulih, 35,069 kematian dilaporkan dan 201,232 kes masih aktif, termasuk 196,491 individu positif Covid-19 tahap rendah atau tidak bergejala kini menjalani kuarantin di rumah.

Sejumlah 555 pesakit lagi kini ditempatkan di PKRC; 3,925 dimasukkan ke hospital; dan 261 pesakit kini dirawat di unit rawatan rapi (ICU) dengan 153 daripadanya memerlukan alat bantuan pernafasan.

Data juga menunjukkan lima negeri dan Wilayah Persekutuan mencatat peningkatan jangkitan harian semalam membabitkan Kuala Lumpur, Johor, Pahang, Putrajaya dan Perlis.

Kuala Lumpur merekodkan 1,311 jangkitan baharu semalam, meningkat berbanding 1,191 kes pada Jumaat, menjadikan kumulatif positif sebanyak 330,204 kes, dengan 310,169 pesakit telah sembuh, 2,801 kematian dilaporkan dan 17,234 kes masih aktif.

Daripada jumlah kes aktif itu, 16,790 pesakit menjalani kuarantin di rumah; 120 ditempatkan di PKRC; 304 dimasukkan ke hospital; dan 20 dirawat di ICU, dengan 11 daripadanya memerlukan alat bantuan pernafasan.

Sementara itu, Johor pula mencatat 664 kes baharu, berbanding 623 pada Jumaat, diikuti Pahang (535 kes baharu, 496 Jumaat); Putrajaya (68 kes baharu, 56 Jumaat); dan Perlis (45 kes baharu, 32 Jumaat).


Pusat Tarekat ditutup selepas dakwa Imam Mahdi muncui pada hari Arafah

Beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara faktor pusat pengamalan Tarekat al-Naqsyabandiah al-Khalidiyyah di Labu di sini ditutup selama enam bulan.

Mufti Kerajaan Negeri Sembilan Datuk Mohd Yusof Ahmad berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya telah ke Arab Saudi bagi mengerjakan umrah selain menantikan kemunculan Imam Mahdi, lapor Bernama.

“Mereka ke sana pada Mac lepas, bagaimanapun ada dalam kalangan pengikutnya nampak perbuatan dilakukan Habib Shah Firdaus tidak betul dan hilang kepercayaan, jadi sebahagian mereka balik ke Malaysia dan buat laporan kepada jabatan mufti negeri,” katanya.

Mohd Yusof berkata pihaknya akan membuat siasatan dalam tempoh enam bulan itu selain turut berhubung dengan Konsulat Malaysia di Jeddah bagi mengenal pasti keberadaan Habib Shah Firdaus.

Beliau berkata sebelum ini tiada apa-apa isu melibatkan pusat itu malah ia turut berdaftar di bawah Enakmen Tarekat Tasawuf (Negeri Sembilan) 2005 pada 13 Ogos 2018.

Pusat berkenaan ditutup enam bulan berkuat kuasa 3 Ogos lepas berikutan aduan terdapat perbuatan atau perkara yang bercanggah dengan hukum syarak bagi siasatan lanjut dilakukan sebelum Muzakarah Jawatankuasa Fatwa Negeri Sembilan membuat keputusan membatalkan pendaftaran terekat tersebut atau sebaliknya.

Dalam pada itu, Mohd Yusof menasihatkan orang ramai khususnya pengikut tarekat mempelajari dan memahami ilmu akidah dan syariat dengan betul supaya tidak mudah diselewengkan mana-mana pihak.


Bekas menteri DAP tegur Menteri DAP dalam isu pegawai terlibat kes rasuah

Seorang bekas menteri DAP, M. Kulasegaran menegur Menteri Sumber Manusia, V. Sivakumar berhubung isu melibatkan beberapa pegawainya yang terlibat dalam kes rasuah yang sedang dalam siasatan.

Kulasegaran yang pernah menjawat jawatan sama di kementerian tersebut dipetik berkata dalam portal The Vibes Sivakumar sepatutnya mengetahui punca salah seorang pembantunya dilantik itu dipecat 15 tahun lalu.

Untuk rekod, Kulasegaran berkata Sivakumar sebelum ini pernah menjadi Setiausaha Politiknya dan mengetahui punca pegawai itu dipecat.

“Jadi, apabila saya melihatnya (Sivakumar selepas pelantikan), saya bertanya kepadanya: ‘Mengapa kamu mengambil pegawai yang telah kami singkirkan? Proses membuat keputusan (dalam pelantikan) adalah salah.’

“Dia (Sivakumar) mengambil risiko yang besar. Saya terpaksa melepaskan orang itu kerana dia terlibat dalam banyak kesalahan, dan ia adalah keputusan serta-merta pada 2008,” katanya dipetik dalam wawancara portal itu.

Kulasegaran juga mengulas mengenai pilihan pegawai Sivakumar, mengatakan bahawa keputusannya mengenai perkara ini “mungkin bukan yang terbaik dibuat menteri”.

Beliau dilaporkan berkata bahawa Sivakumar mungkin terlepas pandang latar belakang individu tersebut sebelum melantik mereka.

Bagaimanapun, beliau berkata kesilapan dibuat oleh Sivakumar itu sepatutnya dijadikan alasan untuk beliau dipecat daripada jawatan menteri.

Perkara itu masih “pramatang” kerana Suruhanjaya Pencegahan Rasuah Malaysia (SPRM) masih belum mengesahkan sebarang salah laku di pihak Ahli Parlimen Batu Gajah, Kulasegaran dilaporkan berkata.

“Masih awal untuk mengambil tindakan terhadapnya kerana kini siasatan pada SPRM.

“(SPRM) perlu (akhirnya) keluar (dengan dapatan daripada siasatan) kerana ia adalah perkara yang sangat mendesak yang melibatkan pendapat dan sentimen awam dan mengganggu keseluruhan rentak kementerian,” katanya lagi.

Awal bulan ini, Sivakumar dilaporkan mengesahkan pemecatan lima pegawai daripada kementeriannya berikutan siasatan rasuah dan penyalahgunaan kuasa baru-baru ini berhubung kuota pengambilan pekerja asing.

Pada 13 April, seorang pembantu kepada Sivakumar ditangkap bersama-sama ejen pengambilan oleh SPRM yang didakwa atas kuota untuk merekrut pekerja asing dan sehari kemudian seorang lagi suspek yang dikenali sebagai setiausaha sulit wanita Sivakumar turut ditahan oleh agensi anti rasuah itu.


Tajuddin gembira dipecat, masih tidak berasa bersalah

Datuk Seri Tajuddin Abdul Rahman menerima pemecatannya sebagai Pengerusi Prasarana Malaysia Berhad dengan gembira dan menyifatkan ia tidak perlu dijadikan isu walaupun menerima kecaman teruk susulan kontroversi semasa sidang media selepas melawat lokasi kejadian nahas LRT kelmarin.

Pengarah Pilihan Raya UMNO itu masih tidak berasa bersalah dengan tindakannya semasa sidang media baru-baru ini, malah memberi jawapan angkuh seakan tidak kisah dengan pemecatan tersebut selepas dihubungi wartawan portal berbahasa Inggeris.

“Nak pecat, pecatlah. Apa isunya?,” itu reaksi awal Ahli Parlimen Pasir Salak, Tajuddin Abdul Rahman, mengenai pemecatannya sebagai Pengerusi Prasarana Malaysia Bhd, berkuat kuasa serta-merta.

“Terima kasihlah, Saya boleh membuat kerja lain,” kata Tajuddin dipetik portal Malay Mail.

Tajuddin berkata sudah menerima makluman berhubung pemecatan tersebut yang mulanya tular dalam media sosial.

Tajuddin dilantik sebagai Pengerusi Prasarana pada 11 Mei tahun lalu.

Awal hari ini, Tajuddin menerima desakan supaya meletak jawatan susulan kenyataan dan tingkah laku beliau pada sidang media selepas melawat lokasi kejadian nahas LRT kelmarin.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Menurut satu petisyen yang dilancarkan menerusi Change.org, Tajuddin dituduh sombong, angkuh dan bongkak ketika sesi sidang media sejurus melawat lokasi tragedi.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.

“Ditambah pula dengan ‘racist remark’ beliau terhadap seorang journalist Cina,” kata petisyen itu, sambil mengatakan Tajuddin juga melanggar prosedur operasi standard (SOP) kerana tidak memakai pelitup muka.

“Oleh itu, kami mendesak agar Tajudin Abdul Rahman, MP Pasir Salak untuk segera meletakkan jawatan sebagai Pengerusi Prasarana. Kementerian Kewangan juga perlu bertindak memecat Tajudin jika dia masih lagi berkeras melepas jawatan tertinggi anak syarikat MOF tersebut,” kata petisyen itu lagi.

Tajuddin juga didakwa tidak menunjukkan profesionalisme dalam kedudukannya sebagai ketua organisasi infrastruktur penting di negara ini dan dalam hal ini menimbulkan rasa malu yang tidak terucapkan kepada negara.


Keputusan kes saman Khairuddin ditahan SOSMA pada 24 Ogos

Mahkamah Tinggi Kuala Lumpur menetapkan 24 Ogos depan bagi keputusan kes saman Datuk Seri Khairuddin Abu Hassan terhadap bekas Ketua Polis Negara Tan Sri Khalid Abu Bakar serta tujuh lagi berhubung penahanan dan pendakwaannya di bawah Akta Kesalahan Keselamatan (Langkah-Langkah Khas) 2012 (SOSMA).

Bekas Ketua UMNO Bahagian Batu Kawan itu menyaman individu yang didakwa terlibat dalam penahanannya selama 60 hari di Penjara Sungai Buloh dan pada 12 Mei 2017.

Terdahulu, Mahkamah Tinggi hari ini diberitahu pendakwaan terhadap Khairuddin SOSMA bukan hanya bersandarkan kepada lima laporan polis yang dibuat oleh bekas Ketua UMNO Bahagian Batu Kawan itu di luar negara, lapor Bernama.

Datuk Masri Mohd Daud, 55, iaitu Timbalan Pendakwa Raya yang mengendalikan kes tersebut pada 2015, berkata pendakwaan terhadap Khairuddin juga dibuat berdasarkan keterangan lain.

“Saya tidak bersetuju dengan peguam Mohamed Haniff Khatri Abdulla yang mencadangkan bahawa pertuduhan itu adalah kerana (Khairuddin) melakukan sabotaj sebaliknya ia adalah cubaan melakukan sabotaj.

“Saya juga tidak dapat memastikan sama ada terdapat atau tidak peranan pihak perbankan dalam kes ini untuk membuktikan bahawa terdapat sebarang sabotaj terhadap institusi perbankan,” kata saksi defendan terakhir itu yang kini menyandang jawatan Timbalan Ketua Bahagian Pendakwaan Jabatan Peguam Negara.

Beliau berkata demikian ketika disoal Peguam Kanan Persekutuan Andi Razalijaya A. Dadi pada perbicaraan kes saman Khairuddin terhadap bekas Ketua Polis Negara Tan Sri Khalid Abu Bakar serta tujuh lagi berhubung penahanan dan pendakwaannya di bawah SOSMA.

Tujuh individu terbabit ialah ASP Wan Aeidil Wan Abdullah dan ASP C. Muniandy, kedua-duanya pegawai penyiasat di Unit Siasatan Jenayah Terkelas, Jabatan Siasatan Jenayah Bukit Aman; Timbalan Ketua Polis Ibu Pejabat Daerah Dang Wangi Superintenden Habibi Majinji, Masri, Peguam Kanan Persekutuan Awang Armadajaya Awang Mahmud, bekas Peguam Negara Tan Sri Mohamed Apandi Ali serta Kerajaan Malaysia.

Khairuddin dalam keterangannya sebelum ini berkata beliau telah membuat lima laporan polis di Paris, Switzerland, United Kingdom, Hong Kong dan Singapura berhubung isu 1Malaysia Development Berhad (1MDB) selain menafikan usaha membawa laporan polis ke negara terbabit bertujuan membuka kelemahan Malaysia kerana tidak mempercayai institusi Polis Diraja Malaysia selain ingin mensabotaj institusi perbankan dan kewangan negara.

Sementara itu, Mohamed Haniff Khatri dalam keterangannya sebelum ini memaklumkan bahawa sebelum membuat laporan polis di luar negara, anak guamnya telah membuat laporan kepada Suruhanjaya Pencegahan Rasuah Malaysia (SPRM) pada Disember 2014.

Ia disusuli kewujudan jawatankuasa tindakan khas melibatkan bekas Peguam Negara Tan Sri Abdul Gani Patail, bekas Gabenor Bank Negara Tan Sri Dr Zeti Akhtar Aziz, bekas Ketua Pesuruhjaya SPRM Tan Sri Abu Kassim Mohamed dan Khalid pada 15 Jan 2015 namun tiada tindakan efektif berlaku secara tepat pada masa itu.

Kepada soalan Mohamed Haniff Khatri sama ada saksi itu bersetuju bahawa beliau akan meminta laporan polis (luar negara) sekiranya beliau yang membuat keputusan untuk mendakwa (Khairuddin), Masri menjawab “Tidak setuju.”

Mohamed Haniff Khatri: Apabila kes itu digugurkan pada 2017, adakah Datuk terbabit dalam keputusan tersebut?

Masri: Saya tidak tahu siapa buat keputusan kerana masa itu, saya telah dipindahkan ke tempat lain.

Ditanya Mohamed Haniff Khatri sama ada Masri bersetuju pendakwaan terhadap Khairuddin adalah curang kerana ia bukan dilakukan oleh pegawai di pejabat Pendakwa Raya sebaliknya atas arahan pucuk pimpinan kerajaan ketika itu.

“Saya tidak tahu sama ada wujud atau tidak arahan itu selain arahan Pendakwa Raya,” katanya.

Sebelum ini, Masri memberitahu mahkamah bahawa beliau telah mendapat arahan daripada Datuk Seri Tun Majid Tun Hamzah yang merupakan Timbalan Peguam Cara Negara 1 ketika itu untuk menuduh dan mengendalikan pendakwaan ke atas Khairuddin serta keputusan itu dibuat tanpa pengetahuannya.

Selepas beliau selesai memberi keterangan, Andi Razalijaya memaklumkan mahkamah bahawa pihak defendan menutup kesnya.

Hakim Quay Chew Soon kemudian menetapkan 24 Ogos ini untuk keputusan yang berlangsung secara dalam talian (menerusi aplikasi Zoom) selain mengarahkan kedua-dua pihak memfailkan hujahan bertulis pada 13 dan 27 Julai.

Khairuddin, yang memfailkan saman itu pada Mei 2018, mendakwa beliau telah ditahan oleh pihak berkuasa pada 18 Sept 2015 mengikut Seksyen 124C Kanun Keseksaan dan pada 23 Sept tahun sama.

Selepas dibebaskan, plaintif ditahan semula mengikut SOSMA dan telah berada dalam tahanan sebelum dituduh di Mahkamah Majistret di sini mengikut Seksyen 124L akta sama atas dakwaan cuba melakukan sabotaj terhadap perkhidmatan perbankan dan kewangan negara.

Secara keseluruhan, plaintif telah ditahan selama 60 hari di Penjara Sungai Buloh dan pada 12 Mei 2017, mahkamah dimaklumkan pihak pendakwaan tidak akan meneruskan kes terhadap Khairuddin dan beliau dilepas serta dibebaskan daripada pertuduhan tersebut.

Plaintif mendakwa tindakan semua defendan menahan dan mendakwanya di mahkamah dilakukan dengan niat jahat serta melanggar hak kebebasan beliau di bawah Perlembagaan Persekutuan selain mendakwa reputasi dan imejnya sebagai ahli politik telah terjejas.


Elak penyakit semasa melancong

Sektor pelancongan antara sektor paling terkesan sejak penularan Covid-19 merebak di Malaysia. Bagaimanapun, kerajaan tidak lagi mengenakan Perintah Kawalan Pergerakan (PKP) mahupun menyekat pergerakan ke daerah atau negeri, cuma sempadan negara masih ditutup.

Baru-baru ini, sektor pelancongan seperti mendapat suntikan baharu apabila kerajaan membuka sempadan negara bagi tujuan pelancongan ke negara-negara tertentu.

Ini kerana sekatan pergerakan rakyat ke luar negara boleh dilonggarkan susulan ramai yang telah melengkapkan vaksinasi satu dan dua dos termasuk pengambilan dos penggalak.

Walaupun menyedari industri pelancongan telah mengalami kerugian teruk sejak penularan Covid-19 dua tahun lalu, namun keputusan sama ada sempadan negara boleh dibuka atau tidak masih bergantung kepada Kementerian Kesihatan Malaysia (KKM).

Selain Covid-19, bergantung kepada jenis pengangkutan, kesihatan pelancong, gaya hidup yang diingini dan epidemiologi penyakit berjangkit di negara destinasi, melancong di luar negara mendedahkan pelancong kepada risiko kesihatan yang lain.

Bukan sahaja pelancong mudah dijangkiti penyakit berkaitan melancong, tetapi pelancong mungkin menjadi pembawa bagi penyakit tersebut, seterusnya mendedahkan masyarakat sekeliling kepada risiko jangkitan.

Penyakit berkaitan melancong yang umum termasuklah hepatitis, demam kepialu dan influenza yang boleh disebarkan melalui makanan serta minuman tercemar, amalan seksual yang tidak selamat atau melalui pemindahan titisan semasa batuk, bersin atau bercakap .

Pelancong dari negara maju yang tidak dilindungi telah merekodkan kadar insiden bulanan jangkitan hepatitis A di antara 300 hingga 2,000 bagi 100,000 pelancong apabila melawat negara membangun.

Pertubuhan Kesihatan Sedunia (WHO) turut melaporkan hampir dua bilion orang di dunia telah dijangkiti virus hepatitis B dan hampir 350 juta hidup dengan jangkitan kronik akibat virus ini. Tambahan pula, 600,000 orang meninggal dunia setiap tahun akibat daripada hepatitis B akut atau kronik .

Berdasarkan penemuan ini, cara terbaik untuk meminimumkan dan mencegah akibat-akibat tersebut adalah dengan mendapat perlindungan daripada awal dalam bentuk vaksinasi.

Kepentingan membuat rancangan untuk kesihatan sebelum melancong bagi membolehkan masa mencukupi supaya jadual imunisasi boleh dilengkapi. Masa yang disyorkan untuk menemui doktor anda adalah sekurang-kurangnya empat hingga lapan minggu sebelum melancong. Namun, tidaklah terlambat untuk menemui doktor anda walaupun anda mempunyai masa kurang daripada empat minggu sebelum bertolak.

Secara ringkas, perancangan, kaedah pencegahan dan langkah berjaga-jaga yang sesuai boleh melindungi kesihatan seseorang dan meminimumkan risiko mendapat penyakit berjangkit semasa melancong.


Serbuan gempur ‘Geng Nicky’ ikut SOP: Ayob Khan

Serbuan dalam Ops Pelican 3.0 memburu dan menggempur ‘Geng Nicky’ di Trigon Residence Setiawalk, Puchong, Selangor pada 20 dan 21 Mac dilakukan prosedur operasi standard, tegas Ketua Polis Johor, Datuk Ayob Khan Mydin Pitchay

Katanya, ketika serbuan itu sebanyak 45 unit kondominium digeledah dengan cara memecahkan tombol pintu dan penggeledahan dibuat berdasarkan maklumat risikan dan atas sebab-sebab yang munasabah.

“Ini termasuk selepas polis mengesyaki kondominium terbabit menjadi tempat persembunyian geng berkenaan dan menyimpan dokumen atau harta-harta terlibat.

“Serbuan dan penggeledahan juga mematuhi peruntukan undang-undang Kanun Tatacara Jenayah dan Akta Kesalahan Keselamatan (Langkah-Langkah Khas) 2012,” katanya dalam kenyataan di Johor, hari ini.

Kenyataan itu dikeluarkan sebagai menjawab luahan penduduk kondominium tersebut selepas kediaman mereka rosak susulan serbuan berkenaan.

Serbuan itu membabitkan 220 pegawai dan anggota polis daripada pelbagai jabatan, melibatkan Ibu Pejabat Polis Kontinjen Johor dan Pasukan Gerakan Am Batalion 4, Cheras, Kuala Lumpur, lapor Bernama.

Geng Nicky dipercayai diketuai oleh seorang lelaki tempatan bergelar ‘Datuk Seri’, dikenali Nicky Liow Soon Hee, 33, yang kini dalam buruan polis kerana disyaki terbabit dalam pelbagai jenayah terancang seperti penipuan dan pengubahan wang haram.

Liow juga adalah pengasas Winner Dynasty Group yang berpusat di Setiawalk, Puchong.


Tok Mat sokong cadangan minta DAP minta maaf walaupun Zahid kata tak perlu

Cadangan Pemuda UMNO supaya DAP meminta maaf mendapat sokongan Timbalan Presiden, Datuk Seri Mohamad Hasan.

Mohamad atau Tok Mat berbeza pendirian dengan Presiden UMNO, Datuk Seri Ahmad Zahid Hamidi yang menyifatkan tiada keperluan untuk DAP meminta maaf, sebaliknya beliau berkata cadangan Pemuda UMNO itu adalah baik.

“Cadangan (Pemuda UMNO) yang baik. Bagi saya, kalau DAP berbesar hati mereka boleh minta maaf kepada UMNO.

“(Kalau) minta maaf kepada Sarawak (GPS) boleh, lagi bagus jika minta maaf kepada UMNO.

“Kita akan bekerjasama dalam satu kerajaan dan DAP mesti berbesar hati,” katanya dipetik laporan Malaysiakini.

Tok Mat terdahulu menghadiri mesyuarat Majlis Tertinggi (MT) UMNO di Menara Dato Onn, Kuala Lumpur malam ini.

Terdahulu, Ketua Pemuda UMNO, Dr Muhamad Akmal Saleh membuat gesaan agar DAP memohon maaf kepada UMNO atas tohmahan terhadap parti itu yang mengguris hati semua ahli sehingga kini.

Kata Akmal, ada ahli yang datang berjumpa, mengadu dan meluahkan perasaan risau apabila bersama DAP, ‘keris’ UMNO akan terperosok ke bumi.

“Bahasa mudahnya, akar umbi risau bila bersama DAP, UMNO sudah tidak boleh bercakap pasal hak istimewa orang Melayu, soal kedaulatan raja-raja, tak boleh tuntut isu agama, bahasa dan pendidikan orang Melayu serta bumiputera.

“Mereka risau UMNO kena patuh dan ikut telunjuk DAP. Hari ini, Pemuda UMNO ingin tegaskan kita bersama kerajaan perpaduan adalah atas faktor titah Yang di-Pertuan Agong untuk kestabilan negara serta bersama untuk membentuk kerajaan,” ujarnya.

Dalam reaksi awal kepada gesaan Pemuda hari ini, Zahid menolak gesaan dibuat oleh sayap parti tersebut.

“Perkara itu (minta DAP minta maaf) tidak (sepatutnya) timbul lagi kerana mereka telah menyatakan perkara ini beberapa kali.

“Menerusi perundingan kita untuk membentuk kerajaan (Perpaduan) pun, perkara itu juga menjadi syarat dan mereka bersetuju seratus-peratus, (jadi) tidak perlu lagi kita ulangi perkara yang telah dipersetujui,” katanya ketika sidang akhbar.


PH pertimbang tolak Bajet 2023 jika tiada jaminan PRU tahun depan: Anwar

Bajet 2023 berkemungkinan bakal ditolak blok pembangkang, Pakatan Harapan (PH) jika tiada jaminan pilihan raya umum ke-15 (PRU-15) diadaka pada tahun depan bukan tahun ini.

Ketua Pembangkang, Datuk Seri Anwar Ibrahim berkata akan meneliti terlebih dahulu perkembangan semasa bagi menimbang untuk menolak Bajet 2023 sekiranya UMNO berterusan mendesak Perdana Menteri Datuk Seri Ismail Sabri Yaakob membubarkan Parlimen selepas pembentangan pada 7 Oktober nanti.

“Kita sedang teliti (untuk menyokong atau menolak Bajet 2023).

“Kita nak tekankan soal pengurusan kerajaan dan rasuah, projek yang tidak telus seperti masalah pembelian ubat-ubatan termasuk vaksin, kontrak Digital Nasional Berhad (DNB) mengenai 5G yang sampai sekarang belum ada ketelusan,” katanya.

Beliau berkata demikian selepas majlis pelancaran buku SCRIPT – For A Better Malaysia hari ini kepada media.

Sebelum ini, PH menyokong Bajet yang dibentang kerajaan Ismail Sabri susulan Memorandum Persefahaman (MoU) Transformasi dan Kestabilan Politik yang dimeterai 13 September tahun lalu.

Kegagalan usul atau Rang Undang-Undang (RUU) diluluskan akan menjadi satu bentuk ketidakpercayaan atau tiada keyakinan kepada kerajaan.

Syarat itu bagaimanapun tertakluk penunaian dan pelaksanaan transformasi yang dipersetujui dalam MoU berkenaan, selain usul dan RUU yang dibentangkan kerajaan perlu dirunding dan dipersetujui secara bersama antara kedua-dua pihak.

Untuk rekod, UMNO baru-baru ini memutuskan Ismail Sabri akan mempersembahkan kepada Yang di-Pertuan Agong berhubung cadangan pembubaran Parlimen bagi memberi laluan PRU-15 diadakan pada tahun ini juga.

Malah, Presidennya, Datuk Seri Ahmad Zahid Hamidi berkata sebelum ini sedia meredah banjir untuk berkempen sekalipun PRU-15 terpaksa diadakan semasa musim tengkujuh pada hujung tahun.


Tiga syarat kepada PAS jika mahu teruskan kerjasama, kata Zahid

UMNO meletakkan tiga syarat kepada PAS dalam memperkukuh kerjasama rasmi antara dua parti itu bagi menghadapi Pilihan Raya Umum Ke-15 (PRU-15), menurut laporan Awani hari ini.

Tiga syarat berkenaan ialah:

Presiden UMNO Datuk Seri Ahmad Zahid Hamidi dipetik sebagai berkata, syarat itu telah disampaikan kepada Presiden PAS Tan Sri Abdul Hadi Awang dalam pertemuan baru-baru ini.

“Saya yakin apabila Pas telah mengambil tindakan untuk mengadakan perbincangan khususnya antara Presiden Pas dan saya.

“Mereka (Pas) mengetahui syarat-syarat itu dan kalau mereka memenuhinya, baru perundingan (lanjut) boleh dilakukan,” katanya dipetik sebagai berkat demikian ketika ditemui selepas Majlis Penutup Boot Camp Barisan Nasional (BN) Comms di Kem Pertama Resort, Ayer Paabas, di Alor Gajah, Melaka, hari ini (2 Oktober 2022).

Mengulas lanjut beliau berkata, bagaimanapun tidak ada sebarang perbincangan rasmi dan pihaknya menunggu keputusan rasmi PAS berhubung kerjasama itu.

“Tentunya kita tidak mahu peristiwa-peristiwa sebelum ini berlaku semula dan tidak ada sebarang perbincangan secara terperinci diadakan di peringkat kepimpinan.

“Jika ada pun, ia dibuat secara informal yang mana selagi PAS tidak membuat keputusan secara rasmi, selagi itu kita tidak dapat merungkaikan apa juga isu dan perkara yang menjadi perbezaan antara kedua-dua parti,” katanya.


Bagaimana nak perang pertahan agama jika mengundi pun tak keluar

Timbalan Pengerusi Perikatan Nasional Tan Sri Abdul Hadi Awang bimbang bagaimana keadaan umat Islam Malaysia jika berdepan peperangan bagi mempertahankan agama dan tanah air, sekiranya dalam ‘perang’ memilih pemimpin dan kerajaan pun ada yang tidak keluar mengundi.

Beliau mengingatkan bahawa kira-kira 98 peratus orang bukan Islam dari seluruh negara dan pelosok dunia dikerah untuk mengundi bagi mendapatkan kuasa di Malaysia dengan menyokong DAP dan kumpulan yang menjadi wadah perjuangannya, walaupun terpaksa mengeluarkan belanja sendiri.

Malangnya, kata beliau, umat Islam yang keluar mengundi hanya sekitar 60 peratus, menunjukkan orang Islam yang tidak menunaikan kewajipan mengundi, walaupun alasannya kerana ibadat haji dan umrah, malah ada yang menunggu upah duit dan sebagainya.

“Jika tugas mengundi sebagai salah satu cara yang damai pun tidak ditunaikan kewajipannya bagi memenangkan dan mempertahankan Islam serta bukannya terpaksa berperang, maka akibatnya adalah lebih besar dan lebih parah.

“Keadaan ini dibimbangkan mereka itu melakukan dosa besar kerana telah melanggar perintah Allah SWT yang dinyatakan oleh Rasulullah SAW,” kata Presiden PAS itu yang memetik ayat 15 dan 16 surah Al-Anfal.

Bagaimanapun, Ahli Parlimen Marang itu memuji anak muda yang tampil ke depan untuk mengundi dalam Pilihan Raya Umum Ke-15 lalu walaupun mereka masih baharu dalam dunia politik.

“Syabas! Kepada anak muda yang tampil ke hadapan walaupun ada yang jahil agama, masih mentah umurnya, namun mereka mendapat hidayah Allah SWT, matang akalnya, sayangkan agama dan bangsa,” kata beliau lagi dalam kenyataan hari ini (21 Disember 2022) yang ditujukan kepada mereka yang tidak mengundi, khususnya kerana melaksanakan haji dan umrah.

Abdul Hadi mengingatkan bahawa Islam dilaksanakan kewajipannya secara fiqh (kefahaman yang betul) pada tiap-tiap rukun, cabang hukum dan amalannya, termasuk juga cara pelaksanaannya yang mengikut Fiqh al-Aulawiyyat (mendahulukan keutamaan).

Perkara ini, katanya sangat penting supaya ketinggian dan kemurnian Islam wajib dipelihara dengan baik, manakala pelaksanaannya pula dilakukan dengan istiqamah dan teratur tanpa terpesong ke kiri mahupun ke kanan.

“Rasulullah SAW dan para sahabat generasi awal merupakan teladan yang wajib diikuti, khususnya dalam melaksanakan petunjuk al-Quran secara amali dengan betul, berilmu dan penuh kefahaman. Antaranya, mendahulukan asas yang memelihara agama yang mulia wajib dipertahankan lebih dahulu berbanding perkara yang lain.

“Apabila Islam dalam keadaan bahaya, maka hukum jihad yang asalnya fardu kifayah bertukar menjadi fardu ‘ain dan hendaklah diutamakan. Hinggakan, para huffaz (penghafaz al-Quran) dalam kalangan para sahabat ramai yang gugur syahid, apabila berlaku peristiwa riddah (murtad) yang mengepung Islam ketika wafatnya Rasulullah SAW,” katanya.

Abdul Hadi turut mengingatkan bahawa wujud golongan tertentu yang melemparkan tuduhan bahawa perjuangan untuk menegakkan Islam adalah semata-mata kerana mahu mendapat pangkat dan kedudukan yang lebih dalam kehidupan dunia.

Inilah tuduhan yang pernah dilemparkan kepada para anbiya’ pada zaman dahulu oleh kumpulan jahiliah, sebagaimana firman Allah SWT, katanya memetik ayat 23 dan 24 surah Al-Mu’minun.

Beliau turut mengingatkan bahawa Islam mendahulukan pendekatan damai dalam pergerakannya kepada seluruh manusia, walaupun banyak halangan dan tipu daya yang menjadi amalan musuh Islam yang mesti dihadapi.

“Pendekatan damai melalui konsep demokrasi wajib diambil peluang oleh umat Islam secara fardu ‘ain ke atas tiap-tiap orang Islam dalam hukum jihad menegakkan Islam di tempat masing-masing.

“Hal ini demikian kerana, pilihan raya dan mengundi merupakan jalan bagi mendapatkan kuasa pemerintahan semula kepada Islam, maka ia menjadi wajib hukumnya,” katanya lagi.

Abdul Hadi menutup tulisannya dengan menyatakan kalimah ““Ya Allah ya Tuhanku! Aku telah menyampaikan. Ya Allah ya Tuhanku! Saksikanlah bahawa aku telah menunaikan kewajipanku.”


Dipecat parti diistilah lompat parti dalam RUU bakal dibentang: Wan Junaidi

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar hari ini menjelaskan tiga perkara utama mengistilahkan seseorang Ahli Parlimen melompat parti, dalam draf pentadbiran Rang Undang-Undang (RUU) Perlembagaan (Pindaan) berhubung Anti Lompat Parti.

Beliau berkata apabila seorang Ahli Parlimen yang memenangi pilihan raya dan kemudian mengumumkan keluar parti politik dengan menyatakan menjadi ahli Bebas atau menyertai parti politik lain adalah dikirakan telah melompat parti.

“(Kedua) Seorang Ahli Parlimen telah memenangi kerusi Parlimen tetapi dipecat oleh parti juga dikirakan sebagai melompat parti,” katanya di Dewan Negara hari ini.

Wan Junaidi menjawab soalan Senator Datuk John Ambrose di Dewan Negara, yang ingin tahu sejauh mana tindakan serta perancangan telah dirangka dalam melaksanakan RUU Anti Lompat Parti.

Jelasnya lagi, langkah peruntukan itu dilaksanakan bertujuan bagi memastikan setiap wakil rakyat yang dipilih patuh kepada peraturan dan perlembagaan parti yang disertai mereka.

“Ini bagi tujuan untuk memastikan Ahli Parlimen patuh kepada perlembagaan dan peraturan serta disiplin parti.

“Parti yang memecat Ahli Parlimen akan berhadapan risiko kehilangan kerusi dan pilihan raya perlu diadakan semula,” katanya lagi.

Wan Junaidi juga berkata tindakan lompat parti itu juga termasuk bagi Ahli Parlimen Bebas yang memenangi kerusi ditandingi pada pilihan raya, namun mengumumkan menyertai mana-mana parti politik selepas kemenangannya.

RUU tersebut antara salah satu janji yang termaktub dalam memorandum persefahaman (MoU) antara Pakatan Harapan (PH) dengan kerajaan yang dimerterai sebelum ini, malah sepatutnya dibentangkan pada sidang Dewan Rakyat  baru-baru ini tetapi ditangguh ke sidang khas yang akan berlangsung 14 April nanti.

Pada 13 September tahun lalu, PH dan kerajaan Ismail Sabri menandatangani MoU dalam urusan pentadbiran kerajaan.

MoU tersebut dijangka berakhir pada Julai ini dan UMNO semasa Perhimpunan Agung 2021 baru-baru ini juga lantang mendesak pembubaran Parlimen bagi memberi Pilihan Raya Umum Ke-15 (PRU-15) disegerakan.


PRN Melaka: Majlis Syura Ulamak serah kepada PAS Pusat isu lambang, UMNO

Majlis Syura Ulamak (MSU) PAS Pusat hari ini tidak membuat sebarang keputusan mengenai penggunaan lambang parti itu bagi menghadapi Pilihan Raya Negeri (PRN) Melaka 20 November ini, sebagaimana yang diwajibkan UMNO jika mahu bekerjasama.

Parti itu juga belum membuat keputusan sama ada menerima pelawaan kerjasama daripada UMNO sebagaimana diputuskan Majlis Tertinggi (MT) parti itu Khamis lalu, atau menolaknya kerana dipaksa menggunakan lambang sendiri untuk bertanding pada PRN Melaka, bukannya lambang Perikatan Nasional (PN).

Sebelum ini, Timbalan Presiden PAS, Datuk Seri Tuan Ibrahim Tuan Man berkata keputusan lambang yang akan digunakan oleh parti itu pada PRN Melaka bergantung kepada keputusan MSU yang akan bersidang Ahad ini.

Mengenai keputusan mesyuarat MSU hari ini, Setiausahanya Datuk Mohd Khairuddin Aman Razali berkata, majlis itu menyerahkan kepada Jawatankuas Kerja PAS Pusat untuk membuat keputusan penggunaan mana-mana lambang berdasarkan strategi kebolehmenangan selaras peruntukan Fasal 84 Perlembagaan PAS.

Menurutnya, MSU telah mengadakan perbincangan mengenai penggunaan lambang parti pada PRN Melaka dari sudut Siyaasah Syar’iyyah dengan menekankan kepentingan perundingan pertandingan dua penjuru agar kemenangan tidak memihak kepada Pakatan Harapan (PH).

“MSU melihat aspek ini dalam kerangka perkara-perkara mutaghyyirat (boleh berubah) dan bukannya perkara thawabit (yang tetap). Ia perlu disesuaikan dengan tektikal dan strategi parti.

“Justeru, Majlis Syura Ulamak menyerahkan kepada Jawatankuasa Kerja PAS Pusat untuk membuat keputusan berdasarkan strategi kebolehmenangan bersama yang terbaik, selaras dengan peruntukan Perlembagaan PAS, Fasal 84,” katanya dalam kenyataan malam ini.

Khamis lalu, mesyuarat MT UMNO yang dipengerusikan Presidennya, Datuk Seri Ahmad Zahid Hamidi menghulurkan kerjasama kepada PAS, tetapi dengan mengenakan syarat parti itu tidak boleh menggunakan lambang PN sebaliknya mesti menggunakan logo PAS.

Setiausaha Agung UMNO, Datuk Seri Ahmad Maslan berkata asas kerjasama itu berpandukan kepada prinsip PAS menggunakan lambang partinya sendiri, selaras dengan semangat dan ketetapan Jawatankuasa Induk Muafakat Nasional dalam mesyuarat pada 19 Oktober dan 18 November 2020.

“Ini untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya,” katanya pada sidang media selepas mesyuarat MT itu.

Mengulas lanjut, Mohd Khairuddin berkata MSU juga telah meluluskan kelayakan untuk calon-calon PRN Melaka bagi tindakan selanjutnya oleh Jawatankuasa Kerja PAS Pusat selaras dengan peruntukan Perlembagaan PAS, Fasal 26(9)(f).


Saya pilih tak bersekongkol dengan pemimpin yang menguburkan UMNO: Noh

Tan Sri Noh Omar menerima keputusan pemecatannya dengan terbuka hati demi tidak mahu bersekongkol dengan pemimpin yang menguburkan UMNO.

Noh yang juga Ahli Majlis Tertinggi (MT) UMNO dipecat malam tadi atas alasan melanggar disiplin parti semasa mesyuarat dipengerusikan oleh Presiden, Datuk Seri Ahmad Zahid Hamidi.

“Saya tidak sanggup tinggalkan parti keramat ini, tapi saya memilih untuk tidak bersekongkol dengan pemimpin yang menguburkan UMNO.

“Saya bersuara, akhirnya dihukum tanpa diberi ruang membela diri,” katanya dalam satu hantaran di Facebook.

Spekulasi berhubung pemecatannya terjawab malam tadi apabila nama Noh termasuk dalam senarai pemimpin dan ahli UMNO yang didakwa melanggar disiplin parti itu.

Noh juga menghadiri mesyuarat MT yang berlangsung malam tadi, pada mulanya beliau digantung keahlian selama enam tahun tetapi sebaliknya mencabar Zahid untuk memecatnya sahaja.

Susulan cabaran tersebut, Noh memberitahu Zahid bertindak memecatnya serta-merta daripada parti tersebut.

Selain Noh, turut menerima nasib sama dipecat parti adalah bekas Ketua Pemuda, Khairy Jamaluddin Abu Bakar, sementara bekas Naib Presiden, Datuk Seri Hishammuddin Hussein pula digantung parti selama enam tahun.

Turut dikenakan tindakan, penyandang Timbalan Ketua Pemuda UMNO, Shahril Hamdan Suffian yang juga digantung keahlian bersama-sama seorang lagi Ahli MT, Fathul Bari Mat Jahya; bekas Ahli Parlimen Jempol, Datuk Seri Mohd Salim Sharif dan bekas Ahli Dewan Undangan Negeri (ADUN) Tiram, Datuk Maulizan Bujang.

Selain itu, Datuk Seri Hasni Mohammad juga digugurkan sebagai Pengerusi Perhubungan UMNO Johor dan digantikan dengan Naib Presiden, Datuk Seri Khaled Nordin.


Jemaah pulang umrah cetus kluster baharu di Sabah

Sabah mencatat satu kluster baharu setelah mengesan seorang jemaah yang pulang daripada mengerjakan umrah di Arab Saudi, kata Menteri Kerajaan Tempatan dan Perumahan Sabah Datuk Masidi Manjun.

Menurutnya kluster baharu ‘Kluster Millenium Saudi’ membabitkan jemaah dari Sandakan yang dikategorikan sebagai kes import.

Katanya kes indeks kluster berkenaan adalah seorang lelaki tempatan berumur 40 tahun dengan sejarah perjalanan menunaikan umrah bermula 4 hingga 15 Disember lalu di Arab Saudi.

“Saringan PCR dibuat di pintu masuk Lapangan Terbang Antarabangsa Kuala Lumpur setibanya kes indeks dari Arab Saudi, sebelum menyambung penerbangan domestik ke Sandakan dan seterusnya menjalani kuarantin wajib di rumah.

“Bagaimanapun, beliau dimaklumkan keputusan saringan PCR positif pada 17 Disember.

“Saringan dijalankan terhadap 57 kontak rapat mendapati 10 lagi kes positif terdiri daripada ahli rombongan umrah bersama kontak rapat lain, menjadikan jumlah kumulatif 11 kes.

“Semua pesakit berserta kontak rapat telah dikuarantin dan diberi rawatan sesuai,” katanya dalam kenyataan, malam ini.

Sabah hari ini merekodkan 195 jangkitan baharu, turun berbanding 224 kes yang dilaporkan dalam tempoh 24 jam sehingga 12 tengah hari tadi, menjadikan keseluruhannya 239,019 kumulatif positif, dengan 230,530 pesakit sembuh, dan 2,767 kes kematian.

Sehingga semalam, negeri itu mencatat 5,527 kes aktif, termasuk 4,737 pesakit menjalani kuarantin di rumah; 373 ditempatkan di PKRC; 378 dimasukkan ke hospital; dan 39 dirawat di unit rawatan rapi dengan lapan daripadanya memerlukan alat bantuan pernafasan.

Setakat ini, seramai 61.0 peratus atau 2,382,628 populasi di negeri itu telah lengkap divaksinasi, manakala 62.5 peratus atau 2,442,574 lagi menerima sekurang-kurangnya satu dos.

Seramai 777,631 individu dewasa pula menerima suntikan dos penggalak.


PRU-15: Guan Eng janji mansuh tol lagi

Mengulang skrip yang sama nampaknya menjadi modal kempen Pengerusi DAP, Lim Guan Eng menjelang Pilihan Raya Umum ke-15 (PRU-15).

Beliau sekali lagi berjanji akan memansuhkan tol di Lebuh Raya Utara Selatan (PLUS) jika Pakatan Harapan (PH) berjaya membentuk kerajaan pada PRU-15, 19 November ini.

Memetik laporan China Press, bekas menteri kewangan itu berkata PH boleh memansuhkan tol jika gabungan itu mendapat masa memerintah lima tahun lagi.

Pada majlis makan malam di Jelapang, Perak semalam, Guan Eng berkata PH telah mengurangkan bayaran tol untuk lebuh raya PLUS sebanyak 18% semasa gabungannya memerintah.

Kerajaan PH tidak bertahan lama susulan digulingkan melalui Langkah Sheraton selepas hanya memerintah selama 22 bulan.

Pada 2017, Guan Eng berjsanji jika mereka menang, kutipan tol di PLUS dan tol Jambatan Pertama Pulau Pinang akan dihapuskan demi meringankan beban rakyat.

Sementara pada 2019, bekas perdana menteri, Tun Dr Mahathir Mohamad yang memimpin kerajaan PH ketika itu berkata pemansuhan tol menjadi antara janji Manifesto PH yang tidak dapat ditunaikan selepas setahun memerintah.

Kata Dr Mahathir, janji itu gagal ditunaikan selepas menyedari kos tinggi yang terpaksa ditanggung kerajaan sekiranya janji itu dilaksanakan melibatkan RM30 bilion ketika itu.


Ismail Sabri PM sementara beri kelebihan kepada BN ketika banjir: Zahid

Presiden UMNO Datuk Seri Ahmad Zahid Hamidi masih mempertahankan isu mengadakan Pilihan Raya Umum Ke-15 (PRU-15) pada musim tengkujuh atau banjir yang dijangka berlaku mulai Oktober hingga akhir Disember.

Dalam kenyataan hari ini (30 September 2022) beliau berkata walaupun PRU-15 diadakan pada musim tengkujuh, Datuk Seri Ismail Sabri Yaakob sebagai Perdana Menteri (PM) sementara masih mempunyai kuasa untuk melaksanakan tugas rasmi, termasuk menangani banjir.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Zahid yang juga Pengerusi Barisan Nasional (BN) itu berkata kuasa dimiliki PM sementara itu adalah satu kelebihan yang tidak dimiliki pembangkang dan menjadi kebimbangan parti lawan.

“PM sementara masih mempunyai kuasa yang besar seperti lazim amalan dan konvensyen yang berlaku di negara komanwel.

“Mereka (pembangkang) sedar walaupun Parlimen bubar, PM sementara ialah dari UMNO dan BN yang bakal menjalankan fungsi sebagai kerajaan sementara. Bermakna PM BN masih berkuasa sehingga kerajaan baharu dibentuk.

“PM sementara inilah melaksanakan tugasan rasmi rutin untuk memastikan kerajaan terus berfungsi. Malah mesyuarat rasmi berhubung urusan kerajaan boleh diadakan termasuk mempengerusikan mesyuarat Pengurusan Bencana Negara.

“Dari segi kuasa dan kawalan terhadap banjir pada musin tengkujuh PM masih ada kuasa dan sukar pula pembangkang menonjol peranan mereka apabila musim tengkujuh,” katanya dalam kenyataan hari ini.

Zahid berkata akibat pengaruh Pakatan Harapan (PH) yang semakin merosot dalam kalangan pengundi Melayu, pembangkang terus berusaha melengah-lengahkan pilihan raya agar diadakan tahun depan.

“Jelajah pembangkang pula dijangka hanya berakhir pada bulan Februari tahun depan. Pembangkang percaya semakin dilengahkan pilihan raya maka peratus kemerosotan mereka akan dapat dibaiki dan semakin naik populariti mereka.

“Mereka dipeningkan lagi bahawa bekas sekutu mereka, iaitu Tun Dr Mahathir Mohamad mahu jadi calon PM kali ke-3. Komponen PH seperti Amanah dilihat masih terhutang budi terhadap Mahathir kerana walaupun hanya menang 11 kerusi, sembilan dilantik oleh dalam Kabinet sebagai menteri dan timbalan menteri. DAP pula diberikan jawatan Menteri Kewangan oleh Mahathir,” katanya.

Sementara itu, Zahid hari ini berkata seandainya PRU15 diadakan ketika musim banjir, tidak bermakna ia berlangsung ketika banjir melanda seluruh negara.

“Insya-Allah pilihan raya akan diadakan sebelum itu lagi,” katanya.


Jemaah haji Malaysia pertama meninggal di Makkah

Seorang jemaah haji lelaki Malaysia berusia 62 tahun meninggal dunia di Makkah, pada 25 Jun lepas, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata warga emas berkenaan meninggal dunia disebabkan jangkitan kuman yang teruk, menurut laporan Bernama.

Warga emas berasal dari Kuala Nerang, Kedah itu meninggal dunia di Hospital King Faisal setelah dirujuk pakar kesihatan Lembaga Tabung Haji (TH).

Selain itu, Idris berkata setakat Sabtu (2 Julai) lepas seramai 13 jemaah haji Malaysia sedang dirawat di Pusat Rawatan TH di Makkah manakala tiga lagi di hospital Arab Saudi.

“Tabung Haji sentiasa prihatin dengan kebajikan setiap jemaah, terutama dalam memberikan perkhidmatan kesihatan yang terbaik,” katanya pada sidang media di bangunan Abraj Al Janadriyah yang menempatkan ibu pejabat dan penginapan jemaah Malaysia.

Selain itu, Idris mengingatkan jemaah haji supaya sentiasa mematuhi segala peraturan yang dikeluarkan kerajaan Arab Saudi dan mengikut arahan petugas TH.

“Saya berharap semua jemaah haji Malaysia mengelakkan diri dari terlibat dalam aktiviti yang menyalahi undang-undang.

“Kerajaan Malaysia dan TH sentiasa memantau dengan teliti berhubung perkara berkaitan isu keselamatan di Tanah Suci dari semasa ke semasa,” katanya.

Beliau turut menasihatkan jemaah haji supaya terus menjaga kesihatan dan tidak terlalu terdedah dengan cuaca panas yang boleh menyebabkan strok haba.


Kertas siasatan Hakim Mohd Nazlan selesai: SPRM

Suruhanjaya Pencegahan Rasuah Malaysia (SPRM) mengesahkan kertas siasatan kes membabitkan Hakim Mahkamah Rayuan Datuk Mohd Nazlan Mohd Ghazali, telah selesai.

Ketua Pesuruhjaya SPRM Tan Sri Azam Baki berkata pihaknya menunggu arahan selanjutnya, yang akan diberikan oleh Pejabat Peguam Negara (AG) untuk tindakan seterusnya, menurut laporan Bernama.

“Dalam kes berkenaan, pada saya, kami (SPRM) telah selesaikan kertas siasatan dan ia (kertas siasatan) berada dengan SPRM…untuk arahan selanjutnya oleh AG.

“Seperti mana saya sebut dahulu, setakat ini saya juga belum dapat mengumumkan apa-apa arahan daripada AG. Buat masa ini, saya ‘reserve my comment’ dalam siasatan ini dan enggan mengulas lanjut,” beliau berkata demikian dalam sesi dialog bersama media dalam program Cakna Rasuah: SPRM Bersama Media Zon Utara semalam.

Pada 21 Ogos lalu, Peguam Negara Tan Sri Idrus Harun dilaporkan berkata, kertas siasatan kes membabitkan Mohd Nazlan tidak berada dengan AG.

SPRM sebelum ini dilapor membuka kertas siasatan terhadap Mohd Nazlan, susulan laporan polis menafikan tuduhan dibuat penulis blog, Raja Petra Kamarudin mengenai dakwaan ada sejumlah wang yang tak dapat ditentukan punca dalam akaunnya.

Sementara itu, Azam berkata enam individu lagi termasuk pengarah syarikat, pengerusi pertubuhan, pegawai pentadbir syarikat dan setiausaha pertubuhan, dijangka dituduh di mahkamah berhubung penyelewengan dana Unit Transformasi Masyarakat India Malaysia (MITRA).

Beliau berkata siasatan kes itu telah selesai dan sehingga kini sebanyak 33 kertas siasatan sudah dibuka, dengan lapan individu telah dituduh di mahkamah berhubung kes tersebut.

“Bagi yang belum dituduh kita jangka Jabatan Peguam Negara akan bersetuju untuk tuduh seramai enam orang lagi,” katanya.

Sementara itu Azam berkata pihaknya bersedia membantu parti politik membuat pemeriksaan dan saringan terhadap calon-calon yang akan bertanding pada Pilihan Raya Umum Ke-15 (PRU15) nanti.

Beliau berkata walaupun tiada undang-undang atau dasar untuk memaksa agensi itu membuat saringan terhadap calon PRU15, namun mereka akan cuba membantu parti politik berbuat demikian.

“Saya percaya jabatan lain juga sedang menjalankan tapisan yang diperlukan oleh parti politik. Jadi, dalam kes SPRM, kami bersedia untuk membuat pemeriksaan dari segi rasuah, jika perlu,” katanya.


Keputusan PRU Parlimen Padang Serai, DUN Tioman penentu landskap politik negara

Lebih 160,000 pemilih berdaftar akan keluar mengundi pada Pilihan Raya Umum ke-15 (PRU-15) untuk memilih wakil rakyat bagi Parlimen Padang Serai dan Dewan Undangan Negeri (DUN) Tioman hari ini.

Pengundi di Padang Serai dan Tioman bakal menentukan sama ada rakyat menolak penipuan atau menerima dilakukan oleh parti bertanding semasa PRU-15 sebelum ini apabila bergabung membentuk kerajaan campuran, selain bakal mencorak landskap senario politik selepas ini.

Menurut Suruhanjaya Pilihan Raya (SPR), sebanyak 132,955 pengundi di Parlimen Padang Serai manakala 28,108 orang di DUN Tioman dijangka berbuat demikian.

Sebanyak 46 pusat mengundi dan 230 saluran akan dibuka bagi proses pengundian di Parlimen Padang Serai manakala DUN Tioman pula membabitkan 17 pusat mengundi dan 52 saluran.

Mengikut Warta Kerajaan mengenai penetapan waktu mengundi PRU15 yang dimuat naik di laman sesawang SPR, pusat mengundi di kedua-dua kawasan akan dibuka pada 8 pagi dan ditutup pada 6 petang.

SPR juga menyarankan pengundi agar memakai pelitup muka, mengamalkan penjarakan fizikal dan sentiasa mensanitasi tangan sepanjang berada di pusat mengundi manakala individu yang positif Covid-19 boleh berhubung terus dengan Pegawai Kesihatan Daerah bagi maklumat lanjut.

Bagi pengundi di DUN Tioman, penandaan dakwat pilihan raya akan dibuat pada jari kelingking tangan kiri.

Seperti proses pengundian pada 19 November lalu, penggunaan telefon bimbit di tempat mengundi (saluran) adalah tidak dibenarkan.

SPR turut menetapkan bahawa pengundi yang membawa telefon bimbit ke tempat mengundi perlu meletakkan ia di tempat yang telah disediakan selepas menerima kertas undi dan mengambilnya semula setelah selesai mengundi.

Pengundi juga dinasihat agar keluar mengundi mengikut masa yang digalakkan dan mengelak hadir pada saat-saat akhir.

PRU-15 di kedua-dua kawasan yang sepatutnya berlangsung pada 19 November ditangguhkan susulan kematian calon disahkan bertanding iaitu M Karupaiya daripada Pakatan Harapan (PH) bagi Parlimen Padang Serai dan Md Yunus Ramli di DUN Tioman, mewakili Perikatan Nasional (PN).

Karupaiya, 69, meninggal dunia pada 16 November dipercayai akibat serangan jantung dan komplikasi kesihatan manakala Md Yunus, 61, disahkan meninggal dunia beberapa jam sebelum proses pengundian PRU15 pada 19 November lalu.

Perebutan kerusi Parlimen Padang Serai menyaksikan pertembungan enam penjuru antara calon PH Dr Mohamad Sofee Razak, Datuk C. Sivaraajh (Barisan Nasional-BN), Datuk Azman Nasrudin (PN) dan Hamzah Abd Rahman (Pejuang).

Dua lagi pencabar ialah Mohd Bakhri Hashim, mewakili Warisan, dan calon Bebas iaitu Sreanandha Rao.

Bagaimanapun, BN bersetuju memberi laluan kepada PH di kerusi Parlimen itu pada 2 Disember lalu.

DUN Tioman pula menyaksikan pertembungan lima penjuru membabitkan calon PN Nor Idayu Hashim, Datuk Seri Mohd Johari Hussain (BN), Osman A Bakar (Pejuang), Sulaiman Bakar (Bebas) manakala Mohd Fadzli Mohd Ramly (PH) mengumumkan memberi laluan kepada calon BN tetapi namanya masih tertera di kertas undi.

Pada 3 Disember lalu, pengundian awal menyaksikan kira-kira 93.42 peratus atau 71 anggota polis mengundi di Dewan Serbaguna, Ibu Pejabat Polis Daerah Kulim bagi kerusi Parlimen Padang Serai, Kedah.

Bagi DUN Tioman di Pahang pula, kira-kira 95.88 peratus atau 233 anggota polis mengundi awal di Bilik Rehat Ibu Pejabat Polis Daerah Rompin dan Bilik Maklumat Balai Polis Tekek, Pulau Tioman.